title: Deċiżjoni tal-Kunsill 2014/119/PESK tal- 5 ta’ Marzu 2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukraina

text:
                  6.3.2014

                  MT

                  Il-Ġurnal Uffiċjali tal-Unjoni Ewropea

                  L 66/26

         DEĊIŻJONI TAL-KUNSILL 2014/119/PESK
         tal-5 ta’ Marzu 2014
         dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukraina
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
         Billi:

                     (1)

                     Fl-20 ta' Frar 2014, il-Kunsill ikkundanna f'termini l-aktar qawwija kull użu tal-vjolenza fl-Ukraina. Huwa appella għal tmiem immedjat tal-vjolenza fl-Ukraina, u għar-rispett sħiħ għad-drittijiet tal-bniedem u l-libertajiet fundamentali. Huwa appella lill-Gvern tal-Ukraina sabiex jeżerċita trażżin massimu u lill-kapijiet tal-oppożizzjoni sabiex jiddisassoċjaw ruħhom minn dawk li jirrikorru għal azzjoni radikali, inkluża l-vjolenza.

                     (2)

                     Fit-3 ta' Marzu 2014, il-Kunsill qabel biex jiffoka miżuri restrittivi fuq l-iffriżar u rkupru ta' assi ta' persuni identifikati bħala responsabbli għall-misapproprjazzjoni ta' fondi tal-Istat tal-Ukraina u persuni responsabbli għall-ksur tad-drittijiet tal-bniedem, bil-għan tal-konsolidazzjoni u s-sostenn tal-istat ta' dritt u r-rispett għad-drittijiet tal-bniedem fl-Ukraina.

                     (3)

                     Hija meħtieġa azzjoni ulterjuri mill-Unjoni sabiex jiġu implimentati ċerti miżuri,

               ADOTTA DIN ID-DEĊIŻJONI:

            Artikolu 1

               1.   Il-fondi u r-riżorsi ekonomiċi kollha li jappartjenu, huma proprjetà ta’, miżmuma jew ikkontrollati mill-persuni li ġew identifikati bħala responsabbli għall-misapproprjazzjoni ta' fondi tal-Istat tal-Ukraina u persuni responsabbli għall-ksur tad-drittijiet tal-bniedem fl-Ukraina, u persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness, għandhom jiġu ffriżati.

               2.   L-ebda fond jew riżors ekonomiku ma għandu jsir disponibbli, direttament jew indirettament, lil jew għal benefiċċju ta' persuni fiżiċi jew ġuridiċi, entitajiet jew korpi elenkati fl-Anness.

               3.   L-awtorità kompetenti ta’ Stat Membru tista' tawtorizza r-rilaxx ta’ ċerti fondi jew riżorsi ekonomiċi ffriżati, jew li ċerti fondi jew riżorsi ekonomiċi jsiru disponibbli, taħt tali kondizzjonijiet li hi tikkunsidra adatti, wara li tkun iddeterminat li l-fondi jew ir-riżorsi ekonomiċi konċernati huma:

                           (a)

                           meħtieġa biex jiġu sodisfatti l-ħtiġijiet bażiċi ta' persuni fiżiċi elenkati fl-Anness u l-membri tal-familji dipendenti minnhom, inklużi pagamenti għal ikel, kera jew ipoteki, mediċini u kura medika, taxxi, premiums tal-assigurazzjoni, u ħlasijiet ta’ servizzi pubbliċi;

                           (b)

                           maħsuba esklussivament għall-pagament ta’ onorarji professjonali raġonevoli u għar-rimborż ta’ spejjeż li huma assoċjati mal-provvista ta’ servizzi legali;

                           (c)

                           maħsuba esklussivament għall-pagament ta' tariffi jew imposti ta' servizzi għaż-żamma jew il-manutenzjoni regolari ta’ fondi jew riżorsi ekonomiċi ffriżati;

                           (d)

                           meħtieġa għal spejjeż straordinarji, bil-kondizzjoni li l-awtorità kompetenti tkun innotifikat lill-awtoritajiet kompetenti ta’ Stati Membri oħrajn u lill-Kummissjoni bir-raġunijiet li għalihom tqis li għandha tingħata awtorizzazzjoni speċifika, għall-inqas ġimagħtejn qabel l-awtorizzazzjoni.

                     L-Istat Membru konċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.

               4.   B'deroga mill-paragrafu 1, l-awtoritajiet kompetenti ta' Stat Membru jistgħu jawtorizzaw ir-rilaxx ta' ċerti fondi ffriżati jew riżorsi ekonomiċi ffriżati dment li jkunu sodisfatti l-kondizzjonijiet li ġejjin:

                           (a)

                           il-fondi jew riżorsi ekonomiċi jkunu l-oġġett ta' sentenza arbitrali mogħtija qabel id-data li fiha l-persuna fiżika jew ġuridika, entità jew korp imsemmijin fill-paragrafu 1 kienu ġew elenkati fl-Anness, jew ta' sentenza ġudizjarja, amministrattiva jew arbitrali li ġiet mogħtija fl-Unjoni, jew sentenza ġudizjarja li tkun infurzabbli fl-Istat Membru konċernat, qabel jew wara dik id-data;

                           (b)

                           il-fondi jew riżorsi ekonomiċi jkunu ser jintużaw esklużivament bħala pagament ta' pretensjonijiet assigurati minn tali sentenza jew rikonoxxuti bħala validi f'tali sentenza, fil-limiti stabbiliti mil-liġijiet u regolamenti applikabbli li jirregolaw id-drittijiet ta' persuni li jkollhom dawn il-pretensjonijiet;

                           (c)

                           is-sentenza ma tkunx għall-benefiċċju ta' persuna fiżika jew ġuridika, entità jew korp elenkati fl-Anness; u

                           (d)

                           ir-rikonoxximent tas-sentenza ma jmurx kontra l-ordni pubbliku fl-Istat Membru konċernat.

                     L-Istat Membru konċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.

               5.   Il-paragrafu 1 m'għandux iżomm lil xi persuna fiżika jew ġuridika, entità jew korp minn dawk elenkati milli jagħmlu pagament dovut taħt kuntratt li daħlu għalih qabel id-data li fiha tali persuna, entità jew korp ġew elenkati fl-Anness, dment li l-Istat Membru konċernat jkun iddetermina li l-pagament ma jiġix riċevut direttament jew indirettament minn persuna, entità jew korp imsemmijin fil-paragrafu 1.

               6.   Il-paragrafu 2 ma għandux japplika għaż-żieda mal-kontijiet iffriżati ta’:

                           (a)

                           imgħax jew dħul ieħor fuq dawk il-kontijiet;

                           (b)

                           pagamenti dovuti minħabba kuntratti, ftehimiet jew obbligi li ġew konklużi jew li rriżultaw qabel id-data li fiha dawk il-kontijiet saru soġġetti għall-miżuri previsti fil-paragrafi 1 u 2; jew

                           (c)

                           pagamenti dovuti taħt sentenzi ġudizjarji, amministrattivi jew arbitrali li ġew mogħtija fl-Unjoni jew li huma infurzabbli fl-Istat Membru konċernat,

                     sakemm kwalunkwe tali imgħax, dħul ieħor u pagamenti oħrajn jibqgħu soġġetti għall-miżuri previsti fil-paragrafu 1.

            Artikolu 2

               1.   Il-Kunsill, filwaqt li jaġixxi fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jiddeċiedi biex jistabbilixxi u jemenda l-lista fl-Anness.

               2.   Il-Kunsill għandu jikkomunika d-deċiżjoni msemmija fil-paragrafu 1, inklużi r-raġunijiet għall-elenkar, lill-persuna fiżika jew ġuridika, entità jew korp konċernati, direttament, jekk l-indirizz ikun magħruf, jew permezz tal-pubblikazzjoni ta' notifika, li tipprovdi lil tali persuna, entità jew korp bl-opportunità li tippreżenta osservazzjonijiet.

               3.   Fejn jiġu ppreżentati osservazzjonijiet, jew provi sostanzjali ġodda, il-Kunsill għandu jirrivedi d-deċiżjoni msemmija fil-paragrafu 1 u jinforma lill-persuna, entità jew korp konċernati kif meħtieġ.

            Artikolu 3

               1.   L-Anness għandu jinkludi r-raġunijiet għall-inklużjoni tal-persuni fiżiċi u ġuridiċi, entitajiet u korpi msemmijin fl-Artikolu 1(1).

               2.   L-Anness għandu jinkludi wkoll, fejn tkun disponibbli, l-informazzjoni meħtieġa għall-identifikazzjoni ta' persuni fiżiċi u ġuridiċi, entitajiet jew korpi konċernati. Fir-rigward ta' persuni fiżiċi, tali informazzjoni tista' tinkludi l-ismijiet inklużi psewdonimi, id-data u l-post tat-twelid, iċ-ċittadinanza, in-numru tal-passaport u tal-karta tal-identità, is-sess, l-indirizz, jekk magħruf, u l-funzjoni jew il-professjoni. Fir-rigward ta' persuni ġuridiċi, entitajiet u korpi, tali informazzjoni tista' tinkludi l-ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju.

            Artikolu 4
            Sabiex jiġi mmassimizzat l-impatt tal-miżuri msemmija fl-Artikolu 1(1) u (2), l-Unjoni għandha tħeġġeġ lil Stati terzi biex jadottaw miżuri restrittivi simili għal dawk previsti f’din id-Deċiżjoni.

            Artikolu 5
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            Din id-Deċiżjoni għandha tapplika sas-6 ta' Marzu 2015.
            Din id-Deċiżjoni għandha tinżamm taħt reviżjoni kostanti. Hija għandha tiġġedded, jew tiġi emendata, skont il-każ, jekk il-Kunsill iqis li l-objettivi tagħha ma jkunux intlaħqu.

            Magħmul fi Brussell, il-5 ta’ Marzu 2014.

                  Għall-Kunsill

                  Il-President

               D. KOURKOULAS

            ANNESS

               Lista ta' persuni, entitajiet u korpi msemmijin fl-Artikolu 1

                        Isem

                        Informazzjoni ta' identifikazzjoni

                        Dikjarazzjoni tar-raġunijiet

                        Data tal-elenkar

                        1.

                        Viktor Fedorovych Yanukovych

                        twieled fid-9 ta' Lulju 1950, ex-President tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        2.

                        Vitalii Yuriyovych Zakharchenko

                        twieled fl-20 ta' Jannar 1963, ex-Ministru tal-Affarijiet Interni

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        3.

                        Viktor Pavlovych Pshonka

                        twieled fis-6 ta' Frar 1954, ex-Prosekutur Ġenerali tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        4.

                        Oleksandr Hryhorovych Yakymenko

                        twieled fit-22 ta' Diċembru 1964, ex-Kap tas-Servizz tas-Sigurtà tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        5.

                        Andriy Volodymyrovych Portnov

                        twieled fis-27 ta' Ottubru 1973, ex-Konsulent tal-President tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        6.

                        Olena Leonidivna Lukash

                        twieldet fit-12 ta' Novembru 1976, ex-Ministru tal-Ġustizzja

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        7.

                        Andrii Petrovych Kliuiev

                        twieled fit-12 ta' Awwissu 1964, ex-Kap tal-Amministrazzjoni tal-President tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        8.

                        Viktor Ivanovych Ratushniak

                        twieled fis-16 ta' Ottubru 1959, ex-Viċi Ministru tal-Affarijiet Interni

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        9.

                        Oleksandr Viktorovych Yanukovych

                        twieled fl-1 ta' Lulju 1973, iben l-ex-President, negozjant

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        10.

                        Viktor Viktorovych Yanukovych

                        twieled fis-16 ta' Lulju 1981, iben l-ex-President, Membru tal-Verkhovna Rada tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        11.

                        Artem Viktorovych Pshonka

                        twieled fid-19 ta' Marzu 1976, iben l-ex Prosekutur Ġenerali, Viċi Kap tal-fazzjoni tal-Partit tar-Reġjuni fil-Verkhovna Rada tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        12.

                        Serhii Petrovych Kliuiev

                        twieled fit-12 ta' Awwissu 1969, negozjant, ħu s-Sur Andrii K1iuiev

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        13.

                        Mykola Yanovych Azarov

                        twieled fis-17 ta' Diċembru 1947, Prim Ministru tal-Ukraina sa Jannar 2014

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        14.

                        Oleksii Mykolayovych Azarov

                        iben l-ex-Prim Ministru Azarov

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        15.

                        Serhiy Vitaliyovych Kurchenko

                        twieled fil-21 ta' Settembru 1985, negozjant

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        16.

                        Dmytro Volodymyrovych Tabachnyk

                        twieled fit-28 ta' Novembru 1963, ex-Ministru tal-Edukazzjoni u x-Xjenza

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        17.

                        Raisa Vasylivna Bohatyriova

                        twieldet fis-6 ta' Jannar 1953, ex-Ministru tas-Saħħa

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014

                        18.

                        Ihor Oleksandrovych Kalinin

                        twieled fit-28 ta' Diċembru 1959, ex-Konsulent tal-President tal-Ukraina

                        Persuna soġġetta għal proċeduri kriminali fl-Ukraina dwar investigazzjoni ta’ reati b’rabta mal-approprjazzjoni indebita ta’ fondi tal-Istat tal-Ukraina u t-trasferiment illegali tagħhom barra l-Ukraina.

                        6.3.2014


title: Id-Deċiżjoni tal-Kunsill tat-28 ta' Settembru 1987 dwar il-konklużjoni ta' Protokoll Addizzjonali għall-Ftehim ta' Koperazzjoni bejn il-Komunità Ekonomika Ewropea u r-Repubblika Għarbija ta' l-Eġittu

text:
Avviż Legali Importanti

|

31987D0511

Official Journal L 297 , 21/10/1987 P. 0010 - 0010 Finnish special edition: Chapter 11 Volume 13 P. 0045  Swedish special edition: Chapter 11 Volume 13 P. 0045

		Id-Deċiżjoni tal-Kunsilltat-28 ta' Settembru 1987dwar il-konklużjoni ta' Protokoll Addizzjonali għall-Ftehim ta' Koperazzjoni bejn il-Komunità Ekonomika Ewropea u r-Repubblika Għarbija ta' l-Eġittu(87/511/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 238 tiegħu,Wara li kkunsidra r-rakkomandazzjoni mill-Kummissjoni [1],Wara li kkunsidra l-approvazzjoni tal-Parlament Ewropew [2];Billi l-Protokoll Addizzjonali għall-Ftehim ta' Kooperazzjoni bejn il-Komunità Ekonomika Ewropea u r-Repubblika Għarbija ta' l-Eġittu [3], iffirmat fi Brussel fit-18 ta' Jannar 1977, għandu jiġi approvat,IDDEĊIEDA DAN LI ĠEJ:Artikolu 1Il-Protokoll Addizzjonali għall-Ftehim ta' Koperazzjoni bejn il-Komunità Ekonomika Ewropea u Ir-Repubblika Għarbija ta' l-Eġittu qiegħed b'dan jiġi approvat għan-nom tal-Komunità.It-test tal-Protokoll huma mehmuża ma’ din id-Deċiżjoni.Artikolu 2Il-President tal-Kunsill għandu jagħti n-notifikazzjoni pprovduta fl-Artikolu 8 tal-Ftehim [4].Artikolu 3Din id-Deċiżjoni għandha tidħol fis-seħħ mill-jum li jiġi wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmul fi Brussell, fit-28 ta' Settembru 1987.Għall-KunsillIl-PresidentB. Haarder[1] ĠU C 104, tal-21.4.1987, pġ. 1.[2] Qbil mogħti fis-16 ta' Settembru 1987 (għadu mhux ppubblikat fil-Ġurnal Uffiċjali).[3] ĠU L 266, tas-27.9.1978, pġ. 2.[4] Id-data tad-dħul fis-seħħ tal-Protokoll għandha tiġi ppublikata fil-Ġurnal Uffiċjali tal-Komunitajiet Ewropej mis-Segretarju Ġenerali tal-Kunsill.--------------------------------------------------


title: Deċiżjoni (UE) 2015/2101 tal-Bank Ċentrali Ewropew tal-5 ta' Novembru 2015 li temenda d-Deċiżjoni (UE) 2015/774 dwar programm ta' xiri ta' assi ta' swieq sekondarji mis-settur pubbliku (BĊE/2015/33)

text:
               20.11.2015

               MT

               Il-Ġurnal Uffiċjali tal-Unjoni Ewropea

               L 303/106

         DEĊIŻJONI (UE) 2015/2101 TAL-BANK ĊENTRALI EWROPEW
   tal-5 ta' Novembru 2015
   li temenda d-Deċiżjoni (UE) 2015/774 dwar programm ta' xiri ta' assi ta' swieq sekondarji mis-settur pubbliku (BĊE/2015/33)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
   Billi:

               (1)

               Fl-4 ta' Marzu 2015, il-Kunsill Governattiv adotta d-Deċiżjoni (UE) 2015/774 tal-Bank Ċentrali Ewropew (BĊE/2015/10) (1) li stabbilixxiet programm ta' xiri ta' assi tas-settur pubbliku minn swieq sekondarji (iktar 'il quddiem il-“PSPP”). L-Artikolu 5(1) tad-Deċiżjoni (UE) 2015/774 (BĊE/2015/10) jipprovdi li xirjiet ta' titoli ta' dejn negozjabbli eliġibbli taħt il-PSPP huma soġġetti għal limitu inizjali ta' ħruġ ta' ishma ta' 25 % għal kull numru internazzjonali għall-identifikazzjoni tat-titoli (ISIN). Dan il-limitu inizjali kellu jiġi rrevedut mill-Kunsill Governattiv wara l-ewwel sitt xhur tal-implimentazzjoni tal-PSPP.

               (2)

               Fit-3 ta' Settembru 2015, il-Kunsill Governattiv iddeċieda fil-prinċipju li jżid il-limitu ta' ħruġ ta' ishma tal-PSPP minn 25 % għal 33 % għal kull ISIN, soġġett għal verifika fuq bażi ta' każ b'każ li parteċipazzjoni ta' 33 % għal kull ISIN mhux ser twassal lill-banek ċentrali tal-Eurosistema biex jilħqu parteċipazzjonijiet minoritarji li jistgħu jimblukkaw ristrutturar ordnat ta' dejn.

               (3)

               Iż-żieda prevista tal-limitu ta' ħruġ ta' ishma tal-PSPP hija mmirata li tippromwovi l-implimentazzjoni sħiħa u bla xkiel tal-PSPP, waqt li fl-istess ħin tippermetti l-operat bla xkiel tas-swieq f'titoli ta' dejn negozjabbli eliġibbli u tevita t-tfixkil ta' ristrutturar ordnat ta' dejn.

               (4)

               Għaldaqstant, id-Deċiżjoni (UE) 2015/774 (BĊE/2015/10) għandha tiġi emendata f'dan is-sens,

         ADOTTA DIN ID-DEĊIŻJONI:
   Artikolu 1
   Emenda
   L-Artikolu 5(1) tad-Deċiżjoni (UE) 2015/774 (BĊE/2015/10) huwa mibdul b'li ġej:

      “1.   Bla ħsara għall-Artikolu 3, limitu ta' ħruġ ta' ishma skont in-numru tal-identifikazzjoni ta' titoli internazzjonali (ISIN) għandu japplika taħt il-PSPP għal titoli ta' dejn negozjabbli li jissodisfaw il-kriterji stabbiliti fl-Artikolu 3, wara li jiġu kkonsolidati l-investimenti fil-portafolli tal-banek ċentrali tal-Eurosistema.
      Sa mill-10 ta' Novembru 2015, il-limitu ta' ħruġ ta' ishma huwa ffissat għal 33 % għal kull ISIN. Bħala eċċezzjoni, il-limitu ta' ħruġ ta' ishma huwa ffissat għal 25 % għal kull ISIN għal titoli ta' dejn negozjabbli eliġibbli li jkun fihom klawsola ta' azzjoni kollettiva (collective action clause — CAC) li tvarja mill-mudell għaż-żona tal-euro CAC elaborat mill-Kumitat Ekonomiku u Finanzjarju u implimentat mill-Istati Membri skont l-Artikolu 12(3) tat-Trattat li jistabbilixxi l-Mekkaniżmu ta' Stabbiltà Ewropew, iżda ser jiżdied għal 33 %, soġġett għal verifika fuq il-bażi ta' każ b'każ li parteċipazzjoni ta' 33 % għal kull ISIN mhux ser twassal lill-banek ċentrali tal-Eurosistema biex jilħqu parteċipazzjonijiet minoritarji li jistgħu jimblukkaw ristrutturar ordnat ta' dejn.”

   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fl-10 ta' Novembru 2015.

      Magħmul fi Frankfurt am Main, il-5 ta' Novembru 2015.

            Il-President tal-BĊE

         Mario DRAGHI

      (1)  Deċiżjoni (UE) 2015/774 tal-Bank Ċentrali Ewropew tal-4 ta' Marzu 2015 dwar programm ta' xiri ta' assi ta' swieq sekondarji mis-settur pubbliku (BĊE/2015/10) (ĠU L 121, 14.5.2015, p. 20).


Avviż Legali Importanti

|

32004D0792

Id-Deċiżjoni Nru 792/2004/KE tal-Parlament Ewropew u tal-Kunsill tal-21 ta' April 2004 li tistabbilixxi programm ta' azzjoni għall-Komunità biex tippromwovi korpi attivi fuq livell Ewropew fil-qasam tal-kultura

Official Journal L 138 , 30/04/2004 P. 0040 - 0049 Edizzjoni Speċjali biċ-Ċek Chapter 16 Volume 02 P. 39  - 48 Edizzjoni Speċjali bl-Estonjan Chapter 16 Volume 02 P. 39  - 48 Edizzjoni Speċjali bl-Ungeriż Chapter 16 Volume 02 P. 39  - 48 Edizzjoni Speċjali bil-Litwan Chapter 16 Volume 02 P. 39  - 48 Edizzjoni Speċjali bil-Letton Chapter 16 Volume 02 P. 39  - 48 Edizzjoni Speċjali bil-Malti Chapter 16 Volume 02 P. 39  - 48 Edizzjoni Speċjali bil-Pollakk Chapter 16 Volume 02 P. 39  - 48 Edizzjoni Speċjali bis-Slovakk Chapter 16 Volume 02 P. 39  - 48 Edizzjoni Speċjali bis-Sloven Chapter 16 Volume 02 P. 39  - 48

		Deċiżjoni tal-Kunsill 2004/792/PESKtat- 22 ta' Novembru 2004li testendi u temenda d-Deċiżjoni 1999/730/PESK li timplimenta l-Azzjoni Konġunta 1999/34/PESK bil-ħsieb ta' kontribut ta’ l-Unjoni Ewropea għall-ġlieda kontra l-akkumulazzjoni u t-tixrid destabbilizzanti ta’ armi żgħar u armamenti ħfief fil-KambodjaIL-KUNSILL TA’ L-UNJONI EWROPEA,Wara li kkunsidra t-Trattat dwar l-Unjoni Ewropea, u b'mod partikolari l-Artikolu 23(2) tiegħu,Wara li kkunsidra l-Azzjoni Konġunta 1999/34/PESK tas- 17 ta’ Diċembru 1998 dwar il-kontribut ta’ l-Unjoni Ewropea għall-ġlieda kontra l-akkumulazzjoni u t-tixrid destabbilizzanti ta’ armi żgħar u armamenti ħfief [1], u b’mod partikolari l-Artikolu 6 tiegħu,Billi:(1) Fil- 15 ta’ Novembru 1999 il-Kunsill adotta d-Deċiżjoni 1999/730/PESK li timplimenta l-Azzjoni Konġunta 1999/34/PESK li tikkonċerna kontribut ta’ l-Unjoni Ewropea għall-ġlieda kontra l-akkumulazzjoni u t-tixrid destabbilizzanti ta’ armi żgħar u armamenti ħfief fil-Kambodja [2].(2) Xi għanijiet ma setgħux jitwettqu sal- 15 ta’ Novembru 2004, id-data li fiha tiskadi d-Deċiżjoni 1999/730/PESK, u oħrajn għandhom jiġu konsolidati u mwessgħin wara dik id-data. Il-proġett in kwistjoni huwa proġett pluriennali.(3) Id-Deċiżjoni 1999/730/PESK għandha għalhekk tiġi estiża u emendata,IDDEĊIEDA KIF ĠEJ:Artikolu 1Id-Deċiżjoni 1999/730/PESK hi hawnhekk emendata kif ġej:1) fl-Artikolu 3(1), l-ammont ta’ referenza finanzjarju "EUR 1436953" għandu jiġi sostitwit bi "EUR 1375565";2) fl-Artikolu 4, it-tieni subparagrafu, " 15 ta’ Novembru 2004" għandu jiġi sostitwit bi " 15 ta’ Novembru 2005";Artikolu 2Din id-Deċiżjoni għandha tieħu effett fis- 16 ta’ Novembru 2004.Artikolu 3Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.Magħmula fi Brussel, nhar it- 22 ta' Novembru 2004.Għall-KunsillIl-PresidentB. R. Bot[1] ĠU L 9, 15.1.1999, p. 1.[2] ĠU L 294, 16.11.1999, p. 5.--------------------------------------------------


title: 2011/697/CFSP: Deċiżjoni tal-Kunsill 2011/697/PESK tal- 20 ta’ Ottubru 2011 li temenda d-Deċiżjoni 2011/621/PESK li testendi l-mandat tar-Rappreżentant Speċjali tal-Unjoni Ewropea għall-Unjoni Afrikana

text:
               21.10.2011

               MT

               Il-Ġurnal Uffiċjali tal-Unjoni Ewropea

               L 276/46

         DEĊIŻJONI TAL-KUNSILL 2011/697/PESK
   tal-20 ta’ Ottubru 2011
   li temenda d-Deċiżjoni 2011/621/PESK li testendi l-mandat tar-Rappreżentant Speċjali tal-Unjoni Ewropea għall-Unjoni Afrikana
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, Artikolu 31(2) u Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fis-6 ta’ Diċembru 2007, il-Kunsill adotta l-Azzjoni Konġunta 2007/805/PESK (1) li taħtar lis-Sur Koen VERVAEKE bħala Rappreżentant Speċjali tal-Unjoni Ewropea (RSUE) għall-Unjoni Afrikana (UA).

               (2)

               Fil-21 ta’ Settembru 2011, il-Kunsill adotta d-Deċiżjoni 2011/621/PESK (2) li testendi l-mandat tar-RSUE sat-30 ta’ Ġunju 2012.

               (3)

               Għandu jinħatar RSUE ġdid għall-U A għall-perijodu mill-1 ta’ Novembru 2011 sat-30 ta’ Ġunju 2012.

               (4)

               Id-Deċiżjoni 2011/621/PESK għandha tiġi emendata kif meħtieġ.

         ADOTTA DIN ID-DEĊIŻJONI:
   Artikolu 1
   L-Artikolu 1 tad-Deċiżjoni 2011/621/PESK huwa sostitwit b’dan li ġej:

      “Artikolu 1
      Rappreżentant Speċjali tal-Unjoni Ewropea
      1.   Il-mandat tas-Sur Koen VERVAEKE bħala RSUE għall-UA huwa b’dan estiż sal-31 ta’ Ottubru 2011.
      2.   Is-Sur Gary QUINCE huwa b’dan maħtur bħala RSUE għall-UA għall-perijodu mill-1 ta’ Novembru 2011 sat-30 ta’ Ġunju 2012.
      3.   Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).”.

   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, l-20 ta’ Ottubru 2011.

            Għall-Kunsill

            Il-President

         M. SAWICKI

      (1)  ĠU L 323, 8.12.2007, p. 45.

      (2)  ĠU L 243, 21.9.2011, p. 19.


title: 2007/476/KE: Deċiżjoni tal-Kummissjoni tal- 25 ta’ Ġunju 2007 dwar il-kompatibbiltà mal-liġi tal-Komunità tal-miżuri meħuda mill-Ġermanja skond l-Artikolu 3a(1) tad-Direttiva tal-Kunsill 89/552/KEE dwar il-koordinazzjoni ta’ ċerti dispożizzjonijiet stabbiliti mil-liġi, b’regolament jew b’azzjoni amministrattiva fi Stati Membri dwar it-twettiq ta’ attivitajiet ta’ xandir bit-televiżjoni

text:
               10.7.2007

               MT

               Il-Ġurnal Uffiċjali ta’ l-Unjoni Ewropea

               L 180/8

         DEĊIŻJONI TAL-KUMMISSJONI
   tal-25 ta’ Ġunju 2007
   dwar il-kompatibbiltà mal-liġi tal-Komunità tal-miżuri meħuda mill-Ġermanja skond l-Artikolu 3a(1) tad-Direttiva tal-Kunsill 89/552/KEE dwar il-koordinazzjoni ta’ ċerti dispożizzjonijiet stabbiliti mil-liġi, b’regolament jew b’azzjoni amministrattiva fi Stati Membri dwar it-twettiq ta’ attivitajiet ta’ xandir bit-televiżjoni
   (2007/476/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 89/552/KEE tat-3 ta’ Ottubru 1989 dwar il-koordinazzjoni ta’ ċerti dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri dwar it-twettiq ta’ attivitajiet ta’ xandir bit-televiżjoni (1), u b’mod partikulari l-Artikolu 3a(2) tagħha,
   Wara li kkunsidrat l-opinjoni tal-Kumitat imwaqqaf skond l-Artikolu 23a tad-Direttiva 89/552/KEE,
   Billi:

               (1)

               B’ittra tat-28 ta’ April 1999, il-Ġermanja nnotifikat lill-Kummissjoni dwar miżuri li għandhom jittieħdu skond l-Artikolu 3a(1) tad-Direttiva 89/552/KEE.

               (2)

               Il-Kummissjoni ivverifikat, fi żmien tliet xhur min din in-notifika, li miżuri tali huma kompatibbli mal-liġi tal-Komunità, b’mod partikulari dwar il-proporzjonalità tal-miżuri u t-trasparenza tal-proċedura ta’ konsultazzjoni nazzjonali.

               (3)

               Fl-eżami tagħha, il-Kummissjoni qieset id-dejta disponibbli fil-media Ġermaniża.

               (4)

               Il-lista ta’ avvenimenti ewlenin ta’ importanza għas-soċjetà inklużi fil-miżuri Ġermaniżi, tfasslet b’mod ċar u trasparenti u tnediet konsultazzjoni wiesgħa fil-Ġermanja.

               (5)

               Il-Kummissjoni kienet sodisfatta li l-attivitajiet elenkati fil-miżuri Ġermaniżii laħqu minn ta’ l-anqas tnejn mill-kriterji li ġejjin, kunsidrati bħala indikaturi ta’ min joqgħod fuqhom ta’ l-importanza ta’ l-avvenimenti, għas-soċjetà: (i) reżonanza ġenerali u speċjali fi ħdan l-Istat Membru, u mhux sempliċement sinifikat għal dawk li normalment isegwu l-isport jew attività konċernata; (ii) importanza kulturali distinta u ġeneralment rikonoxxuta għall-popolazzjoni fl-Istat Membru, b’mod partikulari bħala katalista għall-identità kulturali; (iii) l-involviment tat-tim nazzjonali fl-avveniment ikkonċernat fil-kuntest ta’ kompetizzjoni jew turnew ta’ importanza internazzjonali; u (iv) il-fatt li dak l-avveniment kien tradizzjonalment imxandar fuq it-televiżjoni bla ħlas u kienu jarawh udjenzi kbar.

               (6)

               Numru sinifikanti ta’ l-avvenimenti elenkati fil-miżuri Ġermaniżi, fosthom l-Olimpjadi tas-sajf u tax-xitwa, il-finali tat-Tazza tad-Dinja u l-Kampjonati Ewropej tal-futbol li jinvolvu t-tim Ġermaniż, kif ukoll il-logħba tal-ftuħ is-semifinali u l-finali ta’ dawn it-tornej, jaqgħu taħt din il-kategorija ta’ avvenimenti tradizzjonalment ikkunsidrati ta’ importanza kbira għas-soċjetà, kif jissemmew b’mod espliċitu fi premessa 18 tad-Direttiva 97/36/KE. Dawn l-avvenimenti għandhom reżonanza ġenerali u speċjali fil-Ġermanja għax huma partikolarment popolari mal-pubbliku in ġenerali, mhux biss ma dawk li normalment isegwu avvenimenti sportivi.

               (7)

               L-attenzjoni partikulari li tingħata, anke fl-istampa mhux speċjalizzata, għall-avvenimenti l-oħra mhux elenkati, fosthom is-semifinali u l-finali tat-Tazza tal-FA Ġermaniża, il-logħbiet tat-tim nazzjonali tal-futbol Ġermaniż kemm f’darhom kif ukoll barra minn darhom, u l-finali ta’ kwalunkwe kompetizzjoni Ewropea tal-clubs tal-futbol (Champions League, Tazza UEFA) li tinvolvi tim Ġermaniż, hija xhieda tar-reżonanza speċjali u ġenerali fil-Ġermanja.

               (8)

               L-avvenimenti elenkati, għandhom importanza kulturali distinta ġeneralment rikonoxxuta għall-popolazzjoni Ġermaniża meta titqies il-kontribuzzjoni importanti tagħhom lejn il-ftehim bejn il-popli, kif ukoll dwar l-importanza ta’ l-isport għas-soċjetà Ġermaniża kollha u għall-unur nazzjonali, għaliex jipprovdu okkażjoni għall-awqa atleti Ġermaniżi li jirnexxu f’dawn l-aktar kompetizzjonijiet internazzjonali importanti.

               (9)

               Il-miżuri Ġermaniżi jidhru li huma proporzjonati sabiex jiġġustifikaw deroga mill-libertà fundamentali tat-Trattat tal-KE biex servizzi jiġu pprovduti abbażi ta’ raġuni predominanti ta’ interess għall-pubbliku, li għandha tiżgura aċċess wiesgħa għall-pubbliku għal xandiriet ta’ avvenimenti ta’ importanza kbira għas-soċjetà.

               (10)

               Il-miżuri Ġermaniżi huma kompatibbli mar-regoli tal-kompetizzjoni tal-KE għall-fatt li d-definizzjoni ta’ xandâra kwalifikati li jxandru avvenimenti elenkati hija bbażata fuq kriterji oġġettivi li jippermettu kompetizzjoni attwali u potenzjali, għall-kisba tad-drittijiet tax-xandir ta’ dawn l-avvenimneti. Barra minn hekk, in-numru ta’ avvenimenti elenkati mhux sproporzjonat tant li jgħawweġ il-kompetizzjoni tas-swieq tat-televiżjoni kemm dawk bla ħlas kif ukoll dawk bil-ħlas.

               (11)

               Wara komunikazzjoni min-naħa tal-Kummissjoni lill-Istati Membri l-oħra dwar il-miżuri meħuda mill-Ġermanja u l-konsultazzjoni tal-Kumitat imwaqqaf skond l-Artikolu 23a tad-Direttiva tal-Kunsill 89/552/KEE, id-Direttur Ġenerali għall-Edukazzjoni u l–Kultura informa lill-Ġermanja permezz ta’ ittra fit-2 ta’ Lulju 1999, li l-Kummissjoni Ewropea ma kienet fi ħsiebha toġġezzjona għall-ebda waħda mill-miżuri notifikati.

               (12)

               Il-miżuri Ġermaniżi daħlu fis-seħħ fl-1 ta’ April 2000. Dawn il-miżuri finali kienu differenti mill-miżuri nnotifikati fl-1999 fis-sens li avveniment wieħed ma baqax fil-lista, dan kien “It-Tazza tat-Tazzi”, dan seħħ minħabba li dan it-turnew ma baqax iseħħ wara li sar għall-aħħar darba fl-1998/1999.

               (13)

               Dawk il-miżuri ġew pubblikati fis-serje Ċ tal-Ġurnal Uffiċjali tal Komunitajiet Ewropej
                   (2) skond l-Artikolu 3a(2) tad-Direttiva 89/552/KEE.

               (14)

               Mill-ġudizzju tal-Qorti ta’ Prim’Istanza Każ T-33/01 Infront WM v Kummissjoni jirriżulta, li d-dikjarazzjoni li l-miżuri meħuda skond l-Artikolu 3a(1) tad-Direttiva 89/552/KEE huma kompatibbli mal-liġi tal-Komunità, u jikkostitwixxu deċiżjoni fi ħdan it-tifsira ta’ l-Artikolu 249 tat-Trattat tal-KE, li għalhekk jeħtieġ jiġu addottati mill-Kummissjoni. Skond dan, hemm bżonn li permezz ta’ din id-Deċiżjoni jiġi dikjarat li l-miżuri nnotifikati mill-Ġermanja huma kompatibbli mal-liġijiet tal-Komunità. Il-miżuri, kif finalment meħuda mill-Ġermanja u mfassla fl-Anness ta’ din id-Deċiżjoni għandhom jiġu ippubblikati fil-Ġurnal Uffiċjali skond l-Artikolu 3a(2) tad-Direttiva 89/552/KEE.

         IDDEĊIDIET KIF ĠEJ:
   Artikolu 1
   Il-miżuri notifikati mill-Ġermanja lill-Kummissjoni fit-28 ta’ April 1999 skond l-Artikolu 3a(1) tad-Direttiva tal-Kunsill 89/552/KEE, kif ippubblikati fil-
         Ġurnal Uffiċjali tal-Komunitajiet Ewropej C277 tad-29 ta’ Settembru 2000, huma kompatibbli mal-liġijiet tal-Komunità.
   Artikolu 2
   Il-miżuri, kif finalment meħuda mill-Ġermanja u stabbiliti fl-Anness ta’ din id-Deċiżjoni, għandhom jiġu ippubblikati fil-Ġurnal Uffiċjali skond l-Artikolu 3a(2) tad-Direttiva 89/552/KEE.

      Magħmul fi Brussell, 25 ta’ Ġunju 2007.

            Għall-Kummissjoni

         Viviane REDING

            Membru tal-Kummissjoni

      (1)  ĠU L 298, 17.10.1989, p. 23. Id-Direttiva kif emendata bid-Direttiva 97/36/KE tal-Parlament Ewropew u tal-Kunsill (ĠU L 202, 30.7.1997, p. 60).

      (2)  ĠU C 277, 29.9.2000, p. 4.

      ANNESS
      Pubblikazzjoni skond l-Artikolu 3a(2) tad-Direttiva tal-Kunsill 89/552/KEE dwar il-koordinazzjoni ta’ ċerti dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri dwar it-twettiq ta’ attivitajiet ta’ xandir bit-televiżjoni
      Il-miżuri meħuda mill-Ġermanja u li għandhom jiġu ppubblikati skond l-Artikolu 3a(2) tad-Direttiva 89/552/KEE jinstabu fl-estratti li ġejjin minn l-Artikolu 5a tat-Trattat Interstatali dwar ix-Xandir, kif emendat bir-Raba’ Trattat Emendali Interstatali dwar ix-Xandir.

         “Artikolu 5a
         Ix-xandir ta’ avvenimenti importanti
         1.   Fir-Repubblika Federali tal-Ġermanja, avvenimenti ta’ importanza ewlenija għas-soċjetà (avvenimenti importanti) jistgħu jixxandru f’forma enkriptjata fuq Televiżjoni bil-ħlas, biss, meta x-xandâr jew parti terza jippermetti, skond kundizzjonijiet xierqa, li l-avveniment jixxandar fuq stazzjon tat-televiżjoni li ġeneralment huwa bla ħlas u aċċessibli fl-istess waqt, jew, fejn avvenimenti individwali li jseħħu fl-istess ħin jagħmel dan impossibbli, b’mod ftit diferit. Jekk il-partijiet jonqsu li jilħqu ftehim dwar kundizzjonijiet xierqa, għandhom jaqblu li jaċċettaw l-arbitraġġ skond Sezzjoni 1025 et seq. tal-Proċedura tal-Kodiċi Ċivili fi żmien qabel iseħħ l-avveniment. Jekk jonqsu li jaqblu dwar proċedura ta’ arbitraġġ għal raġunijiet li jridu jkunu ġustifikati mix-xandâr televiżiv jew il-parti terza, ix-xandira taħt paragrafu 1 għandha tidher bħala mhux possibbli taħt il-kundizzjonijiet xierqa. Stazzjonijiet li jistgħu jinqabdu minn aktar minn żewġ terzi tad-djar kollha għandhom jitqiesu bħala ġeneralment aċċessibbli.
         2.   Għall-għanijiet ta’ dawn id-dispożizzjonijiet, avvenimenti ewlenin huma:

                     1.

                     Il-Logħob Olimpiku tas-sajf u tax-xitwa;

                     2.

                     Il-logħob kollu tal Kampjonati Ewropej u tat-Tazza tad-Dinja tal-Futbol li jinvolvi t-tim Ġermaniż, kif ukoll il-logħba tal-ftuħ, is-semifinali u l-finali, irrispettivament jekk it-tim Ġermaniż ikunx involut;

                     3.

                     Is-semifinali u l-finali tat-Tazza tal-FA Germaniża;

                     4.

                     Il-logħbiet tat-tim nazzjonali tal-futbol Ġermaniż, kemm f’daru kif ukoll barra minn daru;

                     5.

                     Il-finali ta’ kwalunkwe kompetizzjoni Ewropea tal-clubs tal-futbol (Champions League, Tazza UEFA) li tinvolvi tim Ġermaniż.

               Fejn avvenimenti importanti jikkonsistu f’aktar minn avvenimnet individwali wieħed, kull avveniment għandu jitqies bħala avveniment ewlieni. L-inklużjoni jew l-esklużjoni ta’ avvenimenti skond dawn id-dispożizzjonijiet hija possibbli biss abbażi ta’ ftehim bejn il-Länder kollha.”


title: 2011/243/UE: Deċiżjoni tal-Kunsill tal- 11 ta’ April 2011 li taħtar membru wieħed Taljan fil-Kumitat tar-Reġjuni

text:
               16.4.2011

               MT

               Il-Ġurnal Uffiċjali tal-Unjoni Ewropea

               L 102/32

         DEĊIŻJONI TAL-KUNSILL
   tal-11 ta’ April 2011
   li taħtar membru wieħed Taljan fil-Kumitat tar-Reġjuni
   (2011/243/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Taljan,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Riccardo VENTRE, sar vakanti siġġu ta’ membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b’dan maħtur mill-ġdid fil-Kumitat tar-Reġjuni bħala membru għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Riccardo VENTRE, Assessore del Comune di Piana di Monte Verna (tidbil fil-mandat).

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fil-Lussemburgu, il-11 ta’ April 2011.

            Għall-Kunsill

            Il-President

         PINTÉR S.

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


Deċiżjoni tal-Kunsill tat- 8 ta' Novembru 2005 dwar l-iffirmar u l-applikazzjoni provviżorja tal-Ftehim bejn il-Komunità Ewropea u r-Repubblika tal-Bulgarija dwar ċerti aspetti ta' servizzi ta' l-ajru


title: Id-Deċiżjoni tal-Kunsill tas-16 ta' Settembru 1996 dwar l-applikazzjoni temporanja ta' ċertu ftehim bejn il-Komunitá Ewropea u ċerti pajjiżi terzi dwar il-kummerċ fi prodotti tessili (Il-Kirgyzstan, il-Lituwanja, it-Taġikistan, it-Turkmenistan)

text:
Avviż Legali Importanti

|

31996D0594

Official Journal L 263 , 16/10/1996 P. 0035 - 0035

		Id-Deċiżjoni tal-Kunsilltas-16 ta' Settembru 1996dwar l-applikazzjoni temporanja ta' ċertu ftehim bejn il-Komunitá Ewropea u ċerti pajjiżi terzi dwar il-kummerċ fi prodotti tessili (Il-Kirgyzstan, il-Lituwanja, it-Taġikistan, it-Turkmenistan)(96/594/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi il-Komunità Ewropea, u partikolarment l-Artikolu 113 flimkien ma' l-Artikolu 228(2), l-ewwel sentenza tiegħu,Wara li kkunsidra l-proposta tal-Kummissjoni,Billi ftehim bilaterali dwar il-kummerċ fi prodotti tessili, hawnhekk iżjed "il quddiem imsejħin" ftehim basiċi', ġew innegozjati mal-Kyrgyzstan, il-Lituwanja, it-Taġikistan u t-Turkmenistan u ġew applikati fuq bażi temporanja mid-Deċiżjoni tal-Kunsill 94/277/KE ta' l-20 ta' Diċembru 1993 [1];Billi l-ftehim bażiku mal-Lituwanja ġie approvat mid-Deċiżjoni tal-Kunsill 94/978/KE tad-19 ta' Diċembru 1994 [2] u daħal fis-seħħ fl-1 ta' Jannar 1995;Billi l-Kummissjoni nnegozjat f'isem il-Komunità ftehim bilaterali fil-forma ta' Skambji ta' Ittri biex jiġu emendati l-ftehim basiċi mal-pajjiżi msemmijin hawn fuq sabiex tittieħed in kunsiderazzjoni l-adeżjoni ta' l-Awstrija, il-Finlandja u l-Isvezja ma' l-Unjoni Ewropea; billi dan il-ftehim innegozjat għandu jiġi applikat fuq bażi temporanja mill-1 ta' Jannar 1995, sal-kompletazzjoni ta' proċeduri meħtieġa għall-konklużjoni tagħhom, bla ħsara għall-applikazzjoni temporanja reċiproka mill-pajjiżi in kwistjoni,IDDEĊIEDA DAN LI ĠEJ:Artikolu 1Il-ftehim bilaterali fil-forma ta' Skambji ta' Ittri biex jiġi emendat il-ftehim bilaterali eżistenti, arranġamenti u protokolli dwar il-kummerċ fi prodotti tessili ma' ċerti pajjiżi terzi biex tittieħed in kunsiderazzjoni l-adeżjoni tar-Repubblika ta' l-Awstrija, ir-Repubblika tal-Finlandja u r-Renju ta' l-Isvezja ma' l-Unjoni Ewropea bejn il-Komunitá Ewropea, minn parti waħda, u l-pajjiżi terzi rispettivi mil-parti l-oħra, imniżżlin fl-Anness ta' din id-Deċiżjoni, għandhom jiġu applikati fuq bażi temporanja mill-1 ta' Jannar 1995, sal-konklużjoni formali tagħhom, bla ħsara għall-applikazzjoni temporanja reċiproka mil-pajjiżi sħab.Artikolu 2It-testi tal-ftehim imsemmi huma mehmużin ma' din id-Deċiżjoni.Magħmul fi Brussel, 16 Settembru 1996.Għall-KunsillIl-PresidentI. Yates[1] ĠU L 123, tas-17.5.1994, p. 1.[2] ĠU L 375, tal-31.12.1994, p. 1.--------------------------------------------------L-ANNESSLista ta' pajjiżiIl-KyrgyzstanIl-LituwanjaIt-TaġikistanIt-Turkmenistan--------------------------------------------------


title: Deċiżjoni (UE) 2015/774 tal-Bank Ċentrali Ewropew tal-4 ta' Marzu 2015 dwar programm ta' xiri ta' assi ta' swieq sekondarji mis-settur pubbliku (BĊE/2015/10)

text:
               14.5.2015

               MT

               Il-Ġurnal Uffiċjali tal-Unjoni Ewropea

               L 121/20

         DEĊIŻJONI (UE) 2015/774 TAL-BANK ĊENTRALI EWROPEW
   tal-4 ta' Marzu 2015
   dwar programm ta' xiri ta' assi ta' swieq sekondarji mis-settur pubbliku (BĊE/2015/10)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew u, b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
   Billi:

               (1)

               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (iktar 'il quddiem l-“Istatut tas-SEBĊ”), il-Bank Ċentrali Ewropew (BĊE), flimkien mal-banek ċentrali nazzjonali tal-Istati Membri li l-munita tagħhom hija l-euro (iktar 'il quddiem il-“BĊNi”) jistgħu joperaw fis-swieq finanzjarji billi, fost affarijiet oħra, jixtru u jbiegħu strumenti negozjabbli b'mod definittiv, sabiex jilħqu l-għanijiet tas-SEBĊ.

               (2)

               Fl-4 ta' Settembru 2014, il-Kunsill Governattiv iddeċieda li jibda t-tielet programm ta' xiri ta' bonds koperti (iktar 'il quddiem is-“CBPP3”) u programm ta' xiri ta' titoli koperti b'assi (ABSPP). Flimkien mal-operazzjonijiet immirati ta' rifinanzjament fit-tul introdotti f'Settembru 2014, dawn il-programmi ta' xiri ta' assi huma mmirati biex itejbu iktar it-trażmissjoni tal-politika monetarja, jiffaċilita l-għoti ta' kreditu lill-ekonomija taż-żona tal-euro, jittaffew il-kundizzjonijiet tas-self tal-unitajiet domestiċi u ditti u l-kontribuzzjoni sabiex ir-rati ta' inflazzjoni jiġu lura għal livelli eqreb lejn it-2 %, li jkun konsistenti mal-għan primarju tal-BĊE li tinżamm l-istabbiltà tal-prezzijiet.

               (3)

               Fit-22 ta' Jannar 2015, il-Kunsill Governattiv iddeċieda li x-xiri ta' assi għandu jiġi estiż biex jinkludi programm ta' xiri ta' assi ta' swieq sekondarji mis-settur pubbliku (iktar 'il quddiem il-“PSPP”). Skont il-PSPP, il-BĊNi, fi proporzjonijiet li jirriflettu l-ishma rispettivi tagħhom fl-iskema kapitali tal-BĊE, u l-BĊE jistgħu jixtru direttament titoli ta' dejn negozjabbli minn kontropartijiet eliġibbli fis-swieq sekondarji. Din id-deċiżjoni ttieħdet bħala parti mill-politika monetarja unika fid-dawl ta' numru ta' fatturi li materjalment żiedu r-riskju ta' tnaqqis fil-valur fil-prospetti matul perijodu ta' żmien medju fir-rigward ta' żviluppi fil-prezzijiet, biex b'hekk jitpoġġa f'perikolu li jintlaħaq l-għan primarju tal-BĊE li tinżamm l-istabbiltà tal-prezzijiet. Dawn il-fatturi jinkludu anqas stimolu monetarju milli mistenni minn miżuri ta' politika monetarja adottata, xejra 'l isfel fil-maġġoranza tal-indikaturi tal-inflazzjoni taż-żona tal-euro attwali u mistennija — kemm miżuri komplessivi (headline) kif ukoll miżuri li jeskludu l-impatt ta' komponenti volatili, bħall-enerġija u l-ikel — lejn livelli baxxi storiċi, u l-potenzjal miżjud ta' effetti tat-tieni ċiklu fuq l-iffissar ta' pagi u prezzijiet ġejjin minn tnaqqis sinjifikanti tal-prezzijiet taż-żejt.

               (4)

               Il-PSPP hija miżura proporzjonata għal mitigazzjoni tar-riskji għall-prospetti dwar l-iżviluppi fil-prezzijiet, billi tkompli ttaffi iżjed il-kundizzjonijiet monetarji u finanzjarji, inklużi dawk rilevanti għall-kundizzjonijiet ta' self tal-korporazzjonijiet mhux finanzjarji u l-unitajiet domestiċi, biex b'hekk jiġu appoġġati l-konsum aggregat u l-infiq fl-investiment fiż-żona tal-euro biex fl-aħħar mill-aħħar jingħata kontribut għar-ritorn lejn rati ta' inflazzjoni inqas minn imma qrib it-2 % matul perijodu ta' żmien medju. F'ambjent fejn ir-rati ta' imgħax ewlenin tal-BĊE qegħdin fl-iktar livelli baxxi, u programmi ta' xiri li jiffukaw fuq assi tas-settur privat qed jitqiesu li pprovdew spazju konsiderevoli, imma insuffiċjenti, biex jiġu indirizzati r-riskji ta' tnaqqis fil-valur kurrenti għall-istabbiltà tal-prezzijiet, hemm bżonn li jiżdied il-PSPP mal-miżuri tal-politika monetarja tal-Eurosistema, bħala strument li huwa kkaratterizzat minn potenzjal għoli ta' trażmissjoni lill-ekonomija reali. Bis-saħħa tal-effett tiegħu ta' riekwilibriju tal-portafoll, il-volum imdaqqas ta' xiri tal-PSPP se jikkontribwixxi biex jintlaħaq l-għan tal-politika monetarja sottostanti li jwassal lill-intermedjarji finanzjarji biex iżidu l-provvista tagħhom ta' likwidità lis-suq interbankarju u kreditu lill-ekonomija taż-żona tal-euro.

               (5)

               Il-PSPP fih numru ta' salvagwardji biex jiġi żgurat li x-xiri previst ikun proporzjonat mal-għanijiet tiegħu, u li r-riskji finanzjarji relatati jkunu ġew ikkunsidrati debitament fid-disinn tiegħu u jkunu ġew ikkontenuti permezz tal-ġestjoni tar-riskju. Biex ikun hemm operazzjoni bla xkiel tas-swieq f'titoli ta' dejn negozjabbli eliġibbli, u biex ma jkunx hemm xkiel fir-ristrutturazzjonijiet ordnati ta' dejn, se japplikaw limiti għal xiri ta' dawk it-titoli mill-banek ċentrali tal-Eurosistema.

               (6)

               Il-PSPP jikkonforma bi sħiħ mal-obbligi tal-banek ċentrali tal-Eurosistema skont it-Trattati, inkluża l-projbizzjoni ta' finanzjament monetarju, u ma jfixkilx l-operat tal-Eurosistema skont il-prinċipju ta' ekonomija tas-suq miftuħ b'kompetizzjoni libera.

               (7)

               F'termini tad-daqs tal-PSPP, tal-ABSPP u tas-CBPP3, il-likwidità li tiġi pprovduta lis-suq mix-xiri ta' kull xahar ikkombinat se tammonta għal EUR 60 biljun. Ix-xiri huwa intiż li jsir sal-aħħar ta' Settembru 2016 u, fi kwalunkwe każ, se jsir sakemm il-Kunsill Governattiv jara aġġustament sostnut fit-triq tal-inflazzjoni li jkun konsistenti mal-għan tiegħu li jilħaq rati ta' inflazzjoni inqas minn, imma qrib it-2 % matul perijodu ta' żmien medju.

               (8)

               Sabiex tiġi żgurata l-effettività tal-PSPP, l-Eurosistema b'dan qiegħda tiċċara li hija taċċetta l-istess trattament (pari passu) bħal investituri privati fir-rigward tat-titoli ta' dejn negozjabbli li l-Eurosistema tista' tixtri taħt il-PSPP, skont it-termini ta' dawn l-istrumenti.

               (9)

               Ix-xiri ta' strumenti ta' dejn negozjabbli eliġibbli mill-Eurosistema taħt il-PSPP għandu jiġi implimentat b'mod deċentralizzat, wara li jiġu kkunsidrati debitament il-formazzjoni tal-prezz tas-suq u l-kunsiderazzjonijiet tal-funzjonament tas-suq, u għandu jiġi kkoordinat mill-BĊE, biex b'hekk tiġi ssalvagwardata l-uniċità tal-politika monetarja tal-Eurosistema,

         ADOTTA DIN ID-DEĊIŻJONI:
   Artikolu 1
   Stabbiliment u kamp ta' applikazzjoni tal-PSPP
   L-Eurosistema bil-preżenti qiegħda tistabblixxi l-PSPP li bis-saħħa tiegħu l-banek ċentrali tal-Eurosistema għandhom jixtru titoli ta' dejn negozjabbli eliġibbli, kif iddefinit fl-Artikolu 3, fi swieq sekondarji, minn kontropartijiet eliġibbli, kif iddefinit fl-Artikolu 7, taħt kundizzjonijiet speċifiċi.
   Artikolu 2
   Definizzjonijiet
   Għall-finijiet ta' din id-Deċiżjoni, japplikaw id-definizzjonijiet segwenti:

               (1)

               “bank ċentrali tal-Eurosistema” tfisser il-BĊE u l-banek ċentrali nazzjonali tal-Istati Membri li l-munita tagħhom hija l-euro (iktar 'il quddiem il-“BĊNi”);

               (2)

               “aġenzija rikonoxxuta” tfisser entità li l-Eurosistema kklassifikat bħala tali għall-finijiet tal-PSPP;

               (3)

               “organizzazzjoni internazzjonali” tfisser entità fit-tifsira tal-Artikolu 118 tar-Regolament (UE) Nru 575/2013 tal-Parlament Ewropew u tal-Kunsill (1) u li l-Eurosistema kklassifikat bħala tali għall-finijiet tal-PSPP;

               (4)

               “bank ta' żvilupp multilaterali” tfisser entità fit-tifsira tal-Artikolu 117(2) tar-Regolament (UE) Nru 575/2013 u li l-Eurosistema kklassifikat bħala tali għall-finijiet tal-PSPP;

               (5)

               “eżitu pożittiv ta' reviżjoni” jfisser dik li tiġi l-aktar tard miż-żewġ deċiżjonijiet: id-deċiżjoni tal-Bord tad-Diretturi tal-Mekkaniżmu Ewropew tal-Istabbiltà u, fil-każ li l-Fond Monetarju Internazzjonali jikkofinanzja l-programm ta' assistenza finanzjarja, il-Bord Eżekuttiv tal-Fond Monetarju Internazzjonali biex jiġi approvat il-ħlas li jmiss taħt dak il-programm, waqt li jkun mifhum li ż-żewġ deċiżjonijiet ikunu meħtieġa biex jitkompla x-xiri taħt il-PSPP.

         Lista tal-entitajiet msemmijin fil-punti (2) sa (4) huma ppubblikati fuq il-websajt tal-BĊE.
   Artikolu 3
   Kriterji ta' eliġibbiltà għal titoli ta' dejn negozjabbli
   1.   Bla ħsara għar-rekwiżiti stabbiliti f'dan l-Artikolu, titoli ta' dejn negozjabbli ddenominati f'euro maħruġin minn gvernijiet ċentrali ta' Stat Membru li l-valuta tagħhom hija l-euro, aġenziji rikonoxxuti li jinsabu fiż-żona tal-euro, organizzazzjonijiet internazzjonali li jinsabu fiż-żona tal-euro u banek multilaterali tal-iżvilupp li jinsabu fiż-żona tal-euro għandhom ikunu eliġibbli għal xiri mill-banek ċentrali tal-Eurosistema taħt il-PSPP. F'ċirkustanzi eċċezzjonali, fejn l-ammont ta' xiri previst ma jistax jintlaħaq, il-Kunsill Governattiv jista' jiddeċiedi li jixtri titoli ta' dejn negozjabbli maħruġin minn entitajiet oħrajn li jinsabu fiż-żona tal-euro, skont il-kundizzjonijiet stipulati fil-paragrafu 4.
   2.   Sabiex ikunu eliġibbli għal xiri taħt il-PSPP, it-titoli ta' dejn negozjabbli għandhom jikkonformaw mal-kriterji ta' eliġibbiltà għal assi negozjabbli għal operazzjonijiet ta' kreditu tal-Eurosistema skont l-Anness I tal-Linja Gwida BĊE/2011/14 (2), bla ħsara għar-rekwiżiti li ġejjin:

               (a)

               l-emittent jew il-garanti tat-titoli ta' dejn negozjabbli għandu jkollu valutazzjoni tal-kwalità tal-kreditu tal-inqas tal-Livell 3 ta' Kwalità ta' Kreditu fl-iskala ta' klassifikazzjoni armonizzata tal-Eurosistema espressa fil-forma ta' mill-inqas klassifikazzjoni waħda ta' kreditu pubbliku mogħtija minn istituzzjoni esterna ta' valutazzjoni ta' kreditu (ECAI) aċċettata fi ħdan il-qafas ta' valutazzjoni ta' kreditu tal-Eurosistema;

               (b)

               jekk ikun hemm disponibbli klassifikazzjonijiet multipli tal-emittent ECAI jew garanti ECAI, għandha tapplika r-regola tal-ewwel l-aħjar, jiġifieri għandha tapplika l-klassifikazzjoni tal-aħjar garanti jew emittent ECAI disponibbli. Jekk l-issodisfar tar-rekwiżiti tal-kwalità ta' kreditu jiġu stabbiliti abbażi ta' klassifikazzjoni tal-garanti ECAI, il-garanzija għandha tissodisfa l-karatteristiċi ta' garanzija aċċettabbli kif stipulat fl-Artikolu 6.3.2(c)(i) sa (iv) tal-Anness I tal-Linja Gwida BĊE/2011/14;

               (c)

               jekk il-valutazzjoni ta' kreditu pprovduta minn ECAI aċċettat għall-emittent jew il-garanti ma tikkonformax ma' tal-inqas il-Livell 3 ta' Kwalità ta' Kreditu fl-iskala tal-klassifikazzjoni armonizzata tal-Eurosistema, it-titoli ta' dejn negozjabbli għandhom ikunu eliġibbli biss jekk jinħarġu jew ikunu ggarantiti għal kollox mill-gvernijiet ċentrali tal-Istati Membri taż-żona tal-euro skont programm ta' assistenza finanzjarja u li fir-rigward tiegħu l-applikazzjoni tal-limitu tal-kwalità ta' kreditu tal-Eurosistema jiġi sospiż mill-Kunsill Governattiv bis-saħħa tal-Artikolu 8 tal-Linja Gwida BĊE/2014/31 (3);

               (d)

               Fil-każ ta' reviżjoni ta' programm ta' assistenza finanzjarja li jkun għaddej, l-eliġibbiltà għal xiri PSPP għandha tiġi sospiża u għandha tkompli biss fil-każ li jkun hemm eżitu pożittiv tar-reviżjoni.

         3.   Sabiex ikunu eliġibbli għal xiri taħt il-PSPP, it-titoli ta' dejn, fit-tifsira tal-paragrafi 1 sa 2, għandu jkollhom maturità rimanenti minima ta' sentejn u maturità rimanenti massima ta' 30 sena meta jinxtraw mill-bank ċentrali tal-Eurosistema rilevanti. Sabiex tiġi ffaċilitata implimentazzjoni bla xkiel, strumenti ta' dejn negozjabbli b'maturità rimanenti ta' 30 sena u 364 jum għandhom ikunu eliġibbli taħt il-PSPP. Il-Banek Ċentrali Nazzjonali għandhom iwettqu wkoll xirjiet sostituti ta' titoli ta' dejn negozjabbli maħruġin minn organizzazzjonijiet internazzjonali u banek multilaterali tal-iżvilupp jekk l-ammonti previsti li għandhom jinxtraw f'titoli ta' dejn negozjabbli maħruġin minn gvernijiet ċentrali u aġenziji rikonoxxuti ma jkunux jistgħu jintlaħqu.
   4.   Il-banek ċentrali tal-Eurosistema jistgħu, f'ċirkustanzi eċċezzjonali, jipproponu lill-Kunsill Governattiv korporazzjonijiet pubbliċi mhux finanzjarji li jinsabu fil-ġurisdizzjoni tagħhom bħala emittenti ta' strumenti ta' dejn negozjabbli biex jinxtraw bħala sostituti fil-każ li l-ammont previst li għandu jinxtara fi strumenti ta' dejn negozjabbli maħruġin mill-gvernijiet ċentrali jew aġenziji rikonoxxuti li jinsabu fil-ġurisdizzjoni tagħhom ma jkunx jista' jintlaħaq. Il-korporazzjonijiet pubbliċi mhux finanzjarji proposti għandhom jissodisfaw tal-inqas iż-żewġ kriterji li ġejjin:

               —

               Ikunu “korporazzjoni mhux finanzjarja” kif iddefinit fir-Regolament (UE) Nru 549/2013 tal-Parlament Ewropew u tal-Kunsill (4);

               —

               Ikunu entità tas-“settur pubbliku”, li jfisser entità fit-tifsira tal-Artikolu 3 tar-Regolament tal-Kunsill (KE) Nru 3603/93 (5).

         Wara l-approvazzjoni tal-Kunsill Governattiv, strumenti ta' dejn negozjabbli ddenominati f'euro maħruġin minn dawn il-korporazzjonijiet mhux finanzjarji pubbliċi li jinsabu fiż-żona tal-euro li jikkonformaw ma' (i) il-kriterji ta' eliġibbiltà għal assi negozjabbli bħala kollateral għal operazzjonijiet ta' kreditu tal-Eurosistema, skont l-Artikolu 6.2.1 tal-Anness I tal-Linja Gwida BĊE/2011/14; u (ii) ir-rekwiżiti fil-paragrafi 2 u 3 għandhom ikunu eliġibbli bħala sostituti taħt il-PSPP.
   5.   Bħala prinċipju, huwa permess xiri ta' strumenti ta' dejn negozjabbli nominali b'rendiment negattiv sal-maturità (jew rendiment għall-agħar) 'il fuq mir-rata tal-faċilità ta' depożitu.
   Artikolu 4
   Limitazzjonijiet fuq l-eżekuzzjoni ta' xiri
   1.   Biex tiġi permessal-formazzjoni ta' prezz tas-suq għal titoli eliġibbli, ma għandux jiġi permess xiri f'titolu maħruġ ġdid jew maħruġ fuq medda ta' żmien bi prezz fiss (tap issue) kif ukoll l-istrumenti tad-dejn negozjabbli b'maturità li jifdal li huma qrib fiż-żmien, qabel jew wara, il-maturità tal-istrumenti ta' dejn negozjabbli li għandhom jinħarġu, matul perijodu li għandu jiġi ddeterminat mill-Kunsill Governattiv (“perijodu ta' black-out”). Għal sindakati, il-perijodu ta' black-out inkwistjoni għandu jiġi rrispettat fuq bażi tal-aħjar sforz qabel il-ħruġ.
   2.   Għal titoli ta' dejn maħruġin jew iggarantiti għal kollox mill-gvernijiet ċentrali tal-Istati Membri taż-żona tal-euro skont programm ta' assistenza finanzjarja, il-perijodu ta' xiri taħt il-PSPP wara eżitu pożittiv ta' kull reviżjoni ta' programm għandu, bħala regola, ikun limitat għal xahrejn, sakemm ma jkunx hemm ċirkustanzi eċċezzjonali li jiġġustifikaw sospensjoni ta' xiri qabel jew kontinwazzjoni ta' xiri wara dan il-perijodu u sakemm tibda r-reviżjoni li tmiss.
   Artikolu 5
   Limiti tax-xiri
   1.   Bla ħsara għall-Artikolu 3, limitu ta' ħruġ ta' ishma skont in-numru tal-identifikazzjoni ta' titoli internazzjonali għandu japplika taħt il-PSPP għal titoli ta' dejn negozjabbli li jissodisfaw il-kriterji stabbiliti fl-Artikolu 3, wara li jiġu kkonsolidati l-investimenti fil-portafolli tal-banek ċentrali tal-Eurosistema. Il-limitu se jkun stabbilit inizjalment għal 25 %, għall-ewwel sitt xhur ta' xiri u sussegwentement jiġi rrivedut mill-Kunsill Governattiv.
   2.   Fil-każ ta' titoli ta' dejn imsemmijin fl-Artikolu 3(2)(c), japplika limitu ta' ħruġ ta' ishma differenti.
   3.   Taħt il-PSPP, għandu japplika limitu aggregat ta' 33 % tat-titoli pendenti ta' emittent għat-titoli ta' dejn negozjabbli u eliġibbli kollha fir-rigward tal-maturitajiet iddefiniti fl-Artikolu 3, wara l-konsolidazzjoni tal-investimenti fil-portafolli tal-banek ċentrali tal-Eurosistema.
   Artikolu 6
   Allokazzjoni tal-portafolli
   1.   Mill-valur totali ta' titoli ta' dejn negozjabbli mixtrija eliġibbli taħt il-PSPP, 12 % għandhom jinxtraw f'titoli maħruġin minn organizzazzjonijiet internazzjonali eliġibbli u banek multilaterali tal-iżvilupp, u 88 % għandhom jinxtraw f'titoli maħruġin minn gvernijiet ċentrali eliġibbli u aġenziji rikonoxxuti. Din l-allokazzjoni hija suġġetta għal reviżjoni mill-Kunsill Governattiv. Xiri ta' titoli ta' dejn maħruġin minn organizzazzjonijiet internazzjonali u banek multilaterali tal-iżvilupp eliġibbli għandu jsir biss mill-BĊNi.
   2.   Is-sehem tal-BĊNi tal-valur tas-suq totali ta' xiri ta' titoli ta' dejn negozjabbli eliġibbli taħt il-PSPP għandu jkun ta' 92 %, u t-8 % li jifdal għandhom jinxtraw mill-BĊE. It-tqassim ta' xiri fi ħdan il-ġurisdizzjonijiet għandu jkun skont l-iskema għas-sottoskrizzjoni tal-kapital tal-BĊE kif imsemmi fl-Artikolu 29 tal-Istatut tas-SEBĊ.
   3.   Il-banek ċentrali tal-Eurosistema għandhom japplikaw skema ta' speċjalizzazzjoni għall-allokazzjoni ta' titoli ta' dejn negozjabbli li għandhom jinxtraw taħt il-PSPP. Il-Kunsill Governattiv għandu jippermetti għal devjazzjonijiet ad hoc mill-iskema ta' speċjalizzazzjoni jekk kunsiderazzjonijiet oġġettivi jostakolaw li din l-iskema tintlaħaq jew altrimenti dawk id-devjazzjonijiet isiru rakkomandabbli fl-interess li jintlaħqu l-għanijiet tal-politika monetarja inġenerali tal-PSPP. B'mod partikolari, kull BĊN għandu jixtri titoli eliġibbli tal-emittenti tal-ġurisdizzjoni tiegħu stess. Titoli maħruġin minn organizzazzjonijiet internazzjonali u banek multilaterali tal-iżvilupp eliġibbli jistgħu jinxtraw mill-BĊNi kollha. Il-BĊE għandu jixtri titoli maħruġin minn gvernijiet ċentrali u aġenziji rikonoxxuti tal-ġurisdizzjonijiet kollha.
   Artikolu 7
   Kontropartijiet eliġibbli
   Dawn li ġejjin għandhom ikunu kontropartijiet eliġibbli għall-PSPP:

               (a)

               entitajiet li jissodisfaw il-kriterji ta' eliġibbiltà biex jipparteċipaw fl-operazzjonijiet tal-politika monetarja tal-Eurosistema bis-saħħa tal-Artikolu 2.1 tal-Anness I tal-Linja Gwida BĊE/2011/14; u

               (b)

               kwalunkwe kontropartijiet oħra li jintużaw mill-banek ċentrali tal-Eurosistema għall-investiment tal-portafolli ta' investiment tagħhom iddenominati f'euro.

         Artikolu 8
   Trasparenza
   1.   L-Eurosistema għandha tippubblika fuq bażi ta' kull ġimgħa l-valur kontabbli aggregat tat-titoli miżmumin taħt il-PSPP fil-kummentarju dwar ir-rapport finanzjarju konsolidat tagħha ta' kull ġimgħa.
   2.   L-Eurosistema għandha tippubblika fuq bażi ta' kull xahar il-maturità reżidwa medja ppeżata skont ir-residenza ta' emittent, billi jiġu sseparati l-organizzazzjonijiet internazzjonali u l-banek multilaterali tal-iżvilupp minn emittenti oħrajn, tal-investimenti PSPP tagħha.
   3.   Il-valur kontabbli ta' titoli miżmumin taħt il-PSPP għandu jiġi ppubblikat fuq il-websajt tal-BĊE fit-taqsima dwar l-operazzjonijiet tas-suq miftuħ fuq bażi ta' kull ġimgħa.
   Artikolu 9
   Self ta' titoli
   L-Eurosistema għandha tagħmel disponibbli għas-self titoli mixtrijin taħt il-PSPP, inklużi repos, sabiex tiġi żgurata l-effettività tal-PSPP.
   Artikolu 10
   Dispożizzjoni finali
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fuq il-websajt tal-BĊE. Għandha tapplika mid-9 ta' Marzu 2015.

      Magħmul f'Nikosia, l-4 ta' Marzu 2015.

            Il-President tal-BĊE

         Mario DRAGHI

      (1)  Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).

      (2)  Linja Gwida BĊE/2011/14 tal-20 ta' Settembru 2011 dwar l-istrumenti u l-proċeduri tal-politika monetarja tal-Eurosistema (ĠU L 331, 14.12.2011, p. 1).

      (3)  Linja Gwida BĊE/2014/31 tad-9 ta' Lulju 2014 dwar miżuri temporanji addizzjonali fir-rigward ta' operazzjonijiet ta' rifinanzjament tal-Eurosistema u l-eliġibbiltà tal-kollateral u li temenda l-Linja Gwida BĊE/2007/9 (ĠU L 240, 13.8.2014, p. 28).

      (4)  Regolament (UE) Nru 549/2013 tal-Parlament Ewropew u tal-Kunsill tal-21 ta' Mejju 2013 dwar is-sistema Ewropea tal-kontijiet nazzjonali u reġjonali fl-Unjoni Ewropea (ĠU Edizzjoni Speċjali bil-Malti: Volum 001 p. 27)

      (5)  Regolament tal-Kunsill (KE) Nru 3603/93 tat-13 ta' Diċembru 1993 li jistabbilixxi d-definizzjonijiet għall-applikazzjoni tal-projbizzjonijiet previsti fl-Artikoli 104 u 104b (1) tat-Trattat (ĠU L 332, 31.12.1993, p. 1).


title: Deċiżjoni tal-Kunsill 2013/133/PESK tat- 18 ta’ Marzu 2013 li taħtar ir-Rappreżentant Speċjali tal-Unjoni Ewropea għas-Saħel

text:
               19.3.2013

               MT

               Il-Ġurnal Uffiċjali tal-Unjoni Ewropea

               L 75/29

         DEĊIŻJONI TAL-KUNSILL 2013/133/PESK
   tat-18 ta’ Marzu 2013
   li taħtar ir-Rappreżentant Speċjali tal-Unjoni Ewropea għas-Saħel
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u, b’mod partikolari l-Artikolu 28, l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Hemm il-ħtieġa ta’ rispons reġjonali mill-Unjoni għall-isfidi kumplessi u interrelatati fis-Saħel.

               (2)

               Is-Sur Michel Dominique REVEYRAND – DE MENTHON għandu jinħatar bħala Rappreżentant Speċjali tal-Unjoni Ewropea għas-Saħel għall-perijodu sat-28 ta’ Frar 2014.

               (3)

               Ir-RSUE ser jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif jinsabu fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   1.   Is-Sur Michel Dominique REVEYRAND – DE MENTHON huwa b’dan maħtur bħala RSUE għas-Saħel sat-28 ta’ Frar 2014. Il-mandat tar-RSUE jista’ jiġi estiż jew mitmum qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
   2.   Għall-finijiet tal-mandat tar-RSUE, ir-reġjun tas-Saħel huwa definit bħala l-fokus primarju tal-Istrateġija tal-UE għas-Sigurtà u l-Iżvilupp fis-Saħel (“l-Istrateġija”), jiġifieri l-Mali, il-Mawritanja u n-Niġer. Għal kwistjonijiet b’implikazzjonijiet reġjonali usa’, għandu jkun hemm kuntatti mir-RSUE ma’ pajjiżi ġirien u entitajiet reġjonali jew internazzjonali oħra lil hinn mis-Saħel, kif ikun meħtieġ.
   3.   Fid-dawl tal-ħtieġa għal approċċ reġjonali għall-isfidi inter-relatati fis-Saħel li qed jiffaċċja r-reġjun, ir-RSUE għas-Saħel għandu jaħdem f’konsultazzjoni stretta ma’ RSUE rilevanti oħrajn inklużi RSUE għar-reġjun tal-Mediterran ta’ Isfel, ma’ RSUE għad-Drittijiet tal-Bniedem u ma’ RSUE għall-Unjoni Afrikana.
   Artikolu 2
   Objettivi ta’ politika
   1.   Il-mandat tar-RSUE għandu jkun ibbażat fuq l-objettiv ta’ politika tal- tal-Unjoni relattivament għas-Saħel bħala kontribuzzjoni attiva għall-isforzi reġjonali u internazzjonali biex jinkisbu l-paċi, is-sigurtà u l-iżvilupp fir-reġjun. Ir-RSUE għandu addizzjonalment jimmira li jsaħħaħ il-kwalità, l-intensità u l-impatt tal-impenn pluridimensjonali tal-Unjoni fis-Saħel.
   2.   Ir-RSUE għandu jikkontribwixxi għall-iżvilupp u l-implimentazzjoni tal-approċċ tal-Unjoni fl-aspetti kollha tal-azzjoni tal-Unjoni, partikolarment fl-oqsma ta’ politika, ta’ sigurtà u ta’ żvilupp, inkluża l-Istrateġija, u għall-koordinazzjoni tal-istrumenti rilevanti kollha għall-azzjonijiet tal-Unjoni.
   3.   L-ewwel prijorità għandha tingħata lill-Mali u lid-dimensjonijiet reġjonali tal-konflitt hemmhekk.
   4.   Rigward il-Mali, l-objettivi tal-politika tal-Unjoni huma mmirati sabiex, permezz tal-użu koordinat u effettiv tal-istrumenti kollha tagħha, jippromwovu r-ritorn tal-Mali u tal-poplu tiegħu fuq triq ta’ paċi, rikonċiljazzjoni, sigurtà u żvilupp.
   Artikolu 3
   Mandat
   1.   Sabiex jinkisbu l-objettivi ta’ politika tal-Unjoni relattivament għas-Saħel, il-mandat tar-RSUE għandu jkun li:

               (a)

               jikkontribwixxi b’mod attiv għall-implimentazzjoni, koordinazzjoni u żvilupp ulterjuri tal-approċċ komprensiv tal-Unjoni fir-rigward tal-kriżi reġjonali, abbażi tal-Istrateġija tagħha, bl-għan li jsaħħaħ il-koerenza u l-effikaċja ġenerali tal-attivitajiet tal-Unjoni fis-Saħel, partikolarment fil-Mali;

               (b)

               jagħmel kuntatti mal-partijiet rilevanti kollha li għandhom interessi fir-reġjun, il-gvernijiet, l-awtoritajiet reġjonali, l-organizzazzjonijiet reġjonali u internazzjonali, is-soċjetà ċivili u d-dijaspori, bl-għan tal-promozzjoni tal-objettivi tal-Unjoni u jikkontribwixxi għal apprezzament aħjar tar-rwol tal-Unjoni fis-Saħel;

               (c)

               jirrappreżenta lill-Unjoni f’fora reġjonali u internazzjonali rilevanti, inkluż il-Grupp ta’ Appoġġ u ta’ Segwitu għas-sitwazzjoni fil-Mali, u jiżgura l-viżibbiltà għall-appoġġ mill-Unjoni għall-immaniġġar tal-kriżi u l-prevenzjoni tal-konflitti, inklużi l-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta’ Mali (EUTM Mali) u l-missjoni tal-PSDK tal-Unjoni Ewropea fin-Niġer (EUCAP SAHEL Niger);

               (d)

               iżomm kooperazzjoni mill-qrib man-Nazzjonijiet Uniti (NU), b’mod partikolari l-Mibgħut Speċjali tas-Segretarju Ġenerali għas-Saħel, ir-Rappreżentant Speċjali tas-Segretarju Ġenerali għall-Afrika tal-Punent, l-Unjoni Afrikana (UA), partikolarment ir-Rappreżentant Għoli tal-UA għall-Mali u għas-Saħel, il-Komunità Ekonomika tal-Istati tal-Afrika tal-Punent (ECOWAS) u partijiet interessati nazzjonali, reġjonali u internazzjonali ewlenin oħra inklużi Mibgħutin Speċjali oħrajn għas-Saħel;

               (e)

               isegwi mill-qrib id-dimensjonijiet reġjonali u transkonfinali tal-kriżi, inklużi t-terroriżmu, il-kriminalità organizzata, il-kontrabandu tal-armi, it-traffikar tal-bnedmin, it-traffikar tad-droga, il-flussi ta’ refuġjati u flussi migratorji kif ukoll flussi finanzjarji relatati; f’kooperazzjoni stretta mal-Koordinatur tal-UE Kontra t-Terroriżmu, jikkontribwixxi għall-implimentazzjoni ulterjuri tal-Istrateġija tal-UE Kontra t-Terroriżmu;

               (f)

               iżomm kuntatti politiċi ta’ livell għoli fuq bażi regolari mal-pajjiżi fir-reġjun li huma milquta mit-terroriżmu u mill-kriminalità internazzjonali biex ikun żgurat approċċ koerenti u komprensiv u biex ikun żgurat ir-rwol ewlieni tal-Unjoni fl-isforzi internazzjonali kontra t-terroriżmu u l-kriminalità internazzjonali. Dan jinkludi l-appoġġ attiv mill-Unjoni għall-iżvilupp tal-kapaċitajiet reġjonali fil-qasam tas-sigurtà, u biex ikun żgurat rispons adegwat lill-kawżi li huma l-egħruq tat-terroriżmu u tal-kriminalità internazzjonali fis-Saħel;

               (g)

               isegwi mill-qrib il-konsegwenzi ta’ politika u sigurtà tal-kriżijiet umanitarji fir-reġjun;

               (h)

               fir-rigward tal-Mali, jikkontribwixxi għall-isforzi reġjonali u internazzjonali biex tiġi faċilitata r-riżoluzzjoni tal-kriżi f’Mali, b’mod partikolari l-adozzjoni u l-implimentazzjoni tal-pjan direzzjonali għat-transizzjoni politika, proċess elettorali liberu u trasparenti u djalogu inklużiv nazzjonali kredibbli;

               (i)

               jippromwovi l-iżvilupp ta’ istituzzjonijiet, ir-riforma fil-qasam tas-sigurtà u l-iżvilupp tal-paċi u r-rikonċiljazzjoni fuq bażi dejjiema fil-Mali;

               (j)

               jikkoopera mar-RSUE għad-Drittijiet tal-Bniedem fil-promozzjoni tar-rispett għad-drittijiet tal-bniedem u għal-liġi umanitarja internazzjonali u jżomm kuntatti regolari mal-awtoritajiet rilevanti f’Mali u fir-reġjun, l-Uffiċċju tal-Prosekutur tal-Qorti Kriminali Internazzjonali, l-Uffiċċju tal-Kummissarju Għoli għad-Drittijiet tal-Bniedem u l-osservaturi u d-difensuri tad-drittijiet tal-bniedem fir-reġjun. Jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem inklużi l-Linji Gwida tal-UE dwar id-drittijiet tal-bniedem, u tal-liġi umanitarja internazzjonali, b’mod partikolari l-Linji Gwida tal-UE dwar it-Tfal u l-Konflitt Armat kif ukoll il-Linji Gwida tal-UE dwar il-vjolenza kontra n-nisa u t-tfajliet u l-ġlieda kontra l-forom kollha ta’ diskriminazzjoni kontrihom, u l-Linji Gwida Aġġornati tal-Unjoni Ewropea dwar il-promozzjoni tal-konformità mal-liġi umanitarja internazzjonali, il-Linji Gwida Riveduti dwar il-Protezzjoni taċ-Civili fil-Missjonijiet u Operazzjonijiet tal-PKSD u l-politika tal-Unjoni rigward ir-Riżoluzzjoni 1325 (2000) tal-Kunsill ta’ Sigurtà tan-Nazzjonijiet Uniti (UNSCR) dwar in-Nisa, il-Paċi u s-Sigurtà, anke permezz ta’ monitoraġġ u r-rappurtar dwar żviluppi kif ukoll bit-tfassil ta’ rakkomandazzjonijiet f’dan ir-rigward;

               (k)

               isegwi u jirrapporta dwar il-konformità ma’ kull UNSCR rilevanti, partikolarment 2056 (2012), 2071 (2012) u 2085 (2012).

         2.   Għall-finijiet tat-twettiq tal-mandat tiegħu, ir-RSUE għandu, fost l-oħrajn:

               (a)

               jagħti parir u jirrapporta dwar il-formulazzjoni tal-pożizzjonijiet tal-UE f’fora reġjonali u internazzjonali, kif meħtieġ, sabiex tippromovi u ssaħħaħ proattivament l-approċċ komprensiv tal-Unjoni lejn il-kriżi fis-Saħel;

               (b)

               iżomm ħarsa ġenerali fuq l-attivitajiet tal-Unjoni u jikkopera mill-qrib mad-delegazzjonijiet rilevanti tal-Unjoni.

         Artikolu 4
   Koordinazzjoni mal-Kunsill
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta’ kuntatt tar-RSUE mal-Kunsill. Il-KPS għandu jipprovdi lir-RSUE bi gwida strateġika u direzzjoni politika fil-qafas tal-mandat, mingħajr preġudizzju għar-responsabbiltajiet tar-RGħ.
   3.   Ir-RSUE għandu jaħdem f’koordinazzjoni mill-qrib mas-Servizz Ewropew għall-Azzjoni Esterna (SEAE).
   Artikolu 5
   Finanzjament
   1.   L-ammont ta’ referenza finanzjarja maħsub sabiex ikopri n-nefqa relatata mal-mandat tar-RSUE sat-28 ta’ Frar 2014 għandu jkun ta’ EUR 1 350 000.
   2.   In-nefqa għandha tiġi ġestita konformement mal-proċeduri u r-regoli applikabbli għall-baġit ġenerali tal-Unjoni.
   3.   Il-ġestjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Struttura u kompożizzjoni tal-grupp
   1.   Fil-limiti tal-mandat u l-mezzi finanzjarji korrispondenti li jsiru disponibbli, ir-RSUE għandu jkun responsabbli għall-kostituzzjoni tal-grupp tiegħu. Il-grupp għandu jinkludi konsulenza esperta dwar kwistjonijiet speċifiċi ta’ politika u ta’ sigurtà kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tal-grupp.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ persunal issekondat mar-RSUE għandu jkun kopert mill-Istat Membru kkonċernat, mill-istituzzjoni kkonċernata tal-Unjoni jew mis-SEAE. Esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni jew tas-SEAE u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kollokat mad-dipartimenti rilevanti tas-SEAE jew id-delegazzjonijiet tal-Unjoni sabiex tiġi żgurata koerenza u konsistenza fir-rigward tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla xkiel tal-missjoni tar-RSUE u tal-membri tal-persunal tiegħu għandhom jiġu miftehmin mal-pajjiżi ospitanti, kif meħtieġ. L-Istati Membri u s-SEAE għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tal-grupp tar-RSUE għandhom jirrispettaw il-prinċipji u l-istandards minimi ta’ sigurtà stabbiliti bid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (1).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif meħtieġ, għandhom jipprovdu appoġġ loġistiku fir-reġjun.
   Artikolu 10
   Sigurtà
   B’konformità mal-politika tal-Unjoni dwar is-sigurtà tal-persunal skjerat barra mill-Unjoni f’kapaċità operattiva taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f’konformità mal-mandat tiegħu u mas-sitwazzjoni tas-sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu li jaqa’ taħt l-awtorità diretta tiegħu, b’mod partikolari billi:

               (a)

               jistabbilixxi pjan ta’ sigurtà speċifiku għall-missjoni, li jinkludi miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw il-ġestjoni tal-moviment mingħajr periklu tal-persunal lejn, u ġewwa, iż-żona tal-missjoni, kif ukoll il-ġestjoni ta’ inċidenti ta’ sigurtà u pjan ta’ kontinġenza u ta’ evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif ikunu jeħtieġu l-kondizzjonijiet fiż-żona tal-missjoni;

               (c)

               jiżgura li l-membri kollha tal-grupp li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati li dik iż-żona;

               (d)

               jiżgura li r-rakkomandazzjonijiet kollha miftiehma, magħmula wara valutazzjonijiet regolari ta’ sigurtà jiġu implimentati u li r-RGħ, il-Kunsill u l-Kummissjoni jingħataw rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport tal-progress u r-rapport tal-implimentazzjoni tal-mandat.

         Artikolu 11
   Rappurtaġġ
   1.   Ir-RSUE għandu jipprovdi regolarment lir-RGħ u lill-KPS rapporti bil-fomm u bil-miktub. Ir-RSUE għandu jippreżenta wkoll rapport skont il-ħtieġa lill-gruppi ta’ ħidma tal-Kunsill. Għandhom jiġu ċċirkolati rapporti regolari bil-miktub permezz tan-netwerk COREU. Fuq inizjattiva tar-RGħ, ir-RSUE jista’ jipprovdi rapporti lill-Kunsill Affarijiet Barranin.
   2.   Ir-RSUE għandu jirrapporta dwar l-aħjar mod sabiex jintlaħqu l-inizjattivi tal-Unjoni, bħall-kontribut tal-Unjoni għar-rifromi, u inklużi l-aspetti politiċi tal-proġetti ta’ żvilupp rilevanti tal-Unjoni, f’koordinazzjoni mad-Delegazzjonijiet tal-Unjoni fir-reġjun.
   Artikolu 12
   Koordinazzjoni ma’ atturi oħra tal-Unjoni
   1.   Fil-qafas tal-Istrateġija, ir-RSUE għandu jikkontribwixxi għall-unità, il-konsistenza u l-effikaċja tal-azzjoni politika u diplomatika tal-Unjoni u għandu jgħin biex jiżgura konsistenza fl-użu tal-istrumenti kollha tal-Unjoni u fl-indirizz tal-azzjonijiet kollha tal-Istati Membri, biex jintlaħqu l-objettivi politiċi tal-Unjoni.
   2.   L-attivitajiet tar-RSUE għandhom jiġu kkoordinati ma’ dawk tad-delegati tal-Unjoni u dawk tal-Kummissjoni, kif ukoll dawk ta’ RSUE oħrajn attivi fir-reġjun. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni fir-reġjun aġġornamenti regolari ta’ informazzjoni.
   3.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri. Ir-RSUE, f’kooperazzjoni mill-qrib mad-delegazzjonijiet rilevanti tal-Unjoni għandu jipprovdi gwida politika lokali lill-Kap tal-Missjoni ta’ EUCAP Sahel Niger u lill-Kmandant tal-Missjoni ta’ EUTM Mali. Ir-RSUE, il-Kmandant tal-Missjoni ta’ EUTM Mali u l-Kmandant tal-Operazzjonijiet Ċivili tal-EUCAP Sahel Niger għandhom jikkonsultaw lill xulxin kif meħtieġ.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jinżammu taħt reviżjoni regolari. Ir-RSUE għandu jippreżenta lir-RGħ, lill-Kunsill u lill-Kummissjoni rapport tal-progress qabel it-tmiem ta’ Awwissu 2013 u rapport komprensiv dwar l-implementazzjoni tal-mandat fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-18 ta’ Marzu 2013.

            Għall-Kunsill

            Il-President

         S. COVENEY

      (1)  ĠU L 141, 27.5.2011, p. 17.


title: 2009/507/KE,Euratom: Deċiżjoni tal-Kunsill tat- 30 ta’ Ġunju 2009 li taħtar membru ġdid tal-Kummissjoni tal-Komunitajiet Ewropej

text:
               2.7.2009

               MT

               Il-Ġurnal Uffiċjali tal-Unjoni Ewropea

               L 172/34

         DEĊIŻJONI TAL-KUNSILL
   tat-30 ta’ Ġunju 2009
   li taħtar membru ġdid tal-Kummissjoni tal-Komunitajiet Ewropej
   (2009/507/KE, Euratom)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari t-tieni paragrafu tal-Artikolu 215 tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari t-tieni paragrafu tal-Artikolu 128 tiegħu,
   Billi:
   F’ittra datata 25 ta’ Ġunju 2009, Ms Dalia GRYBAUSKAITĖ irriżenjat mill-kariga tagħha bħala membru tal-Kummissjoni. Għandha tiġi sostitwita għall-bqija tal-mandat tagħha,
   ADOTTA DIN ID-DEĊIŻJONI:
   Artikolu 1
   Is-Sur Algirdas Gediminas ŠEMETA huwa b’dan maħtur membru tal-Kummissjoni għall-perijodu mill-1 ta’ Lulju 2009 sal-31 ta’ Ottubru 2009.
   Artikolu 2
   Din id-Deċiżjoni għandu jkollha effett fl-1 ta’ Lulju 2009.
   Artikolu 3
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, it-30 ta’ Ġunju 2009.

            Għall-Kunsill

            Il-President

         J. KOHOUT


title: Deċiżjoni tal-Kunsill ta' l- 14 ta' April 2005 li tikkonkludi konsultazzjonijiet mar-Repubblika tal-Ginea skond l-Artikolu 96 tal-Ftehim ta' Kotonu

text:
12.12.2008        MT                 Il-Ġurnal Uffiċjali ta’ l-Unjoni Ewropea                     123

32005D0321

23.4.2005                      IL-ĠURNAL UFFIĊJALI TA’ L-UNJONI EWROPEA                    L 104/33

                                      DEĊIŻJONI TAL-KUNSILL

                                           ta' l-14 ta’ April 2005

                    li tikkonkludi konsultazzjonijiet mar-Repubblika tal-Ginea
                             skond l-Artikolu 96 tal-Ftehim ta’ Kotonu

                                               (2005/321/KE)

IL-KUNSILL TA’ L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea,

Wara li kkunsidra l-Ftehim ta’ Sħubija AKP-KE ffirmat f’Kotonu fit-23 ta’ Ġunju 20001, u b’mod
partikolari, l-Artikolu 96 tiegħu,

Wara li kkunsidra l-Ftehim Intern dwar miżuri li għandhom jittieħdu u proċeduri li għandhom jiġu
segwiti għall-implimentazzjoni tal-Ftehim ta' Sħubija AKP-KE2, u b'mod partikolari l-Artikolu 3
tiegħu,

Wara li kkunsidra l-proposta mill-Kummissjoni,

1
          ĠU L 317, 15.12.2000, p. 3.
2
          ĠU L 317, 15.12.2000, p. 376.
 ---pagebreak--- 124               MT               Il-Ġurnal Uffiċjali ta’ l-Unjoni Ewropea                     12.12.2008

Billi:

(1)      L-elementi essenzjali msemmijin fl-Artikolu 9 tal-Ftehim ta' Kotonu nkisru.

(2)      Fl-20 ta' Ġunju 2004, skond l-Artikolu 96 tal-Ftehim ta' Kotonu, inbdew konsultazzjonijiet
         mal-pajjiżi ta' l-AKP u mar-Repubblika tal-Ginea. F'dik l-okkażżjoni l-awtoritajiet tal-
         Ginea taw impenji speċifiċi mfasslin għar-rimedju tal-problemi identifikati mill-Unjoni
         Ewropea u għall-implimentazzjoni tagħhom matul perijodu ta' djalogu intensiv li dam tliet
         xhur.

(3)      Fit-tmiem ta' dan il-perijodu ttieħdu xi inizjattivi sostantivi fir-rigward ta' xi wħud mill-
         impenji msemmijin hawn fuq u xi impenji ġew sodisfatti; madankollu diversi miżuri
         importanti rigward elementi essenzjali tal-Ftehim ta' Kotonu għadhom ma ttiħdux,

IDDEĊIEDA KIF GEJ:

                                                Artikolu 1

Il-konsultazzjonijiet mar-Repubblika tal-Ginea skond l-Artikolu 96 tal-Ftehim ta’ Kotonu huma
b'dan konklużi.
 ---pagebreak--- 12.12.2008       MT                Il-Ġurnal Uffiċjali ta’ l-Unjoni Ewropea                         125

                                                Artikolu 2

Il-miżuri speċifikati fl-ittra mehmuża huma b'dan adottati bħala miżuri xierqa fit-tifsira ta' l-
Artikolu 96(2)(ċ) tal-Ftehim ta' Kotonu.

                                                Artikolu 3

Din id-Deċiżjoni għandha tidħol fis-seħħ fil-jum li fih tiġi adottata. Għandha tiġi ppubblikata f’Il-
Ġurnal Uffiċjali ta’ l-Unjoni Ewropea.

Din id-Deċiżjoni għandha tiskadi fl-14 ta’ April 2008. Għandha tkun riveduta regolarment mill-
inqas kull sitt xhur.

Magħmul fil-Lussemburgu, 14 ta’ April 2005.

                                               Għall-Kunsill
                                               Il-President

                                              L. FRIEDEN
 ---pagebreak--- 126              MT                  Il-Ġurnal Uffiċjali ta’ l-Unjoni Ewropea                     12.12.2008

                                                   ANNESS

Sinjur,

L-Unjoni Ewropea tagħti importanza kbira lid-dispożizzjonijiet ta’ l-Artikolu 9 tal-Ftehim ta’
Kotonu. Is-sħubija AKP-UE huja stabbilita fuq ir-rispett tad-drittijiet tal-bniedem, il-prinċipji
demokratiċi u l-istat tad-dritt; dawn huma elementi essenzjali tal-Ftehim u għalhekk jifformaw il-
bażi tar-relazzjonijiet bejnietna.

F'dan l-ispirtu, l-Unjoni Ewropea ilha mħassba bid-deterjorament tad-demokrazija u l-istat tad-dritt,
partikolarment wara r-referendum kostituzzjonali fl-2001 u l-elezzjonijiet parlamentari (2002) u l-
elezzjonijiet presidenzjali (2003). L-Unjoni Ewropea hija mħassba wkoll bin-nuqqas ta' rispett lejn
id-drittijiet tal-bniedem u l-libertajiet fundamentali u n-nuqqas ta' governanza amministrattiva,
politika, ekonomika u finananzjarja tajba.

Hija kkunsidrat li s-sitwazzjoni politika fil-Ginea ikkostitwit vjolazzjoni ta' l-elementi essenzjali
mniżżlin fl-Artikolu 9 tal-Ftehim ta' Kotonu. Bil-ħsieb ta' dan l-Artikolu u l-imblokk politiku fil-
Ginea, fil-31 ta' Marzu 2004 hija ddeċidiet li tiftaħ konsultazzjonijiet taħt l-Artikolu 96 tal-Ftehim
sabiex tiġi eżaminata s-sitwazzjoni bir-reqqa u jekk ikun possibbli jinstab rimedju.

Dawn il-konsultazzjonijiet bdew fi Brussell fl-20 ta' Lulju 2004. F'dik l-okkażjoni ġew indirizzati
diversi kwistjonijiet fundamentali, u inti stajt tippreżenta l-fehma tiegħek u l-analiżi tiegħek tas-
sitwazzjoni f'pajjiżek. Inti ppreżentajt ukoll memorandum li fih pjan ta' azzjoni biex id-demokrazija,
ir-rispett tad-drittijiet tal-bniedem, l-istat tad-dritt u l-governanza tajba jiġu rrispettati.
 ---pagebreak--- 12.12.2008       MT                 Il-Ġurnal Uffiċjali ta’ l-Unjoni Ewropea                               127

Wara l-preżentazzjoni ta' dak ir-rapport missjoni konġunta ta' segwitu (Presidenza ta' l-UE u l-
Kummissjoni) marret Conakry u, f'kollaborazzjoni mar-rappreżentanti ta' l-Istati Membri ta' l-UE
fil-post, evalwat l-implimentazzjoni ta' l-impenji.

L-Unjoni Ewropea tinnota li l-awtoritajiet tal-Ginea urew rieda kbira kemm biex jitkomplew u
jitħaffu t-taħdidiet kif ukoll biex tiġi ffaċilitata l-missjoni ta' segwitu ta' l-UE. Hija sabet ukoll li inti
ħadt inizjattivi promettenti fir-rigward ta' xi impenji. B'mod partikolari:

Il-gvern tiegħek wera' rieda biex jerġa' jibda d-djalogu politiku mar-rappreżentanti politiċi bil-ħsieb
ta' reviżjoni ta' l-arranġamenti elettorali. Iċ-ċerimonja uffiċjali li inawgurat il-bidu mill-ġdid tad-
djalogu saret fil-31 ta' Awissu 2004 u twaqqaf uffiċju ta' koordinament bejn il-partijiet biex
jiffaċilita d-djalogu.

Il-Gvern ikkonferma d-deċiżjoni tiegħu li jorganizza elezzjonijiet lokali f'Ġunju 2005 u biex
titħaffef d-deċentralizzazzjoni. Qegħdin jitfasslu għadd ta' abbozzi ta' testi leġislattivi.

Il-Gvern ikkonferma d-deċiżjoni tiegħu li jorganizza elezzjonijiet parlamentari fil-limiti ta' żmien
stabbiliti bil-Kostituzzjoni, jiġifieri f'Ġunju 2007. Madankollu, il-Gvern huwa lest jikkunsidra l-
possibbiltà li jmexxi 'l quddiem id-data ta' l-elezzjoni.

Il-Gvern ikkonferma wkoll skeda għal-liberalizzazzjoni tar-raġġi tar-radju u tat-telekomunikazzjoni,
li ser isseħħ f'Ġunju 2005.

Fl-aħħarnett, il-Gvern ikkonferma riformi settorjali fil-qasam tal-ġestjoni makroekonomika flimkien
ma' skeda għall-implimentazzjoni.
 ---pagebreak--- 128              MT                Il-Ġurnal Uffiċjali ta’ l-Unjoni Ewropea                      12.12.2008

Mingħajr dubju dawn l-inizjattivi ser itejbu r-rispett lejn id-drittijiet tal-bniedem u l-libertajiet
fundamentali f'pajjiżek. Madankollu, il-biċċa l-kbira ta' l-impenji għandhom jiġu implimentati
matul perijodu estiż u ser ikun meħtieġ monitoraġġ ta' l-implimentazzjoni ta' xi wħud minnhom
matul iż-żmien, partikolarment sabiex tiġi żgurata l-konsolidazzjoni tad-demokrazija. Rigward dan,
l-Unjoni Ewropea hija anzjuża li jittieħdu l-miżuri elenkati fir-rapport ta' progress tiegħek dwar l-
implimentazzjoni tal-memorandum tat-30 ta' Settembru 2004, partikolarment:

1.       It-tkomplija tad-djalogu nazzjonali sabiex jiġu riveduti l-arranġamenti elettorali u l-ħtiġiet
         operattivi skond id-Dikjarazzjoni dwar il-Prinċipji li Jirregolaw l-Elezzjonijiet Demokratiċi
         fl-Afrika adottata mill-Unjoni Afrikana f'Durban fl-20021, bil-ħsieb ta' garanzija għal
         proċeduri elettorali trasparenti u demokratiċi.

2.       It-tkomplija u l-konsolidazzjon ta' l-impenn għall-konformità mal-liġijiet dwar id-drittijiet
         tal-bniedem u l-libertajiet fundamentali, partikolarment biex jippermettu lill-partiti politiċi
         jeżerċitaw id-drittijiet u l-prerogattivi tagħhom li jagħmlu laqgħat, li jagħmlu
         dimostrazzjonijiet u jakkwistaw aċċess għax-xandir bir-radju u bit-televiżjoni ta' l-Istat.

3.       Il-liberalizzazzjoni tal-medja elettronika skond l-iskeda ppreżentata lill-missjoni ta' segwitu
         ta' l-UE f'Ottubru 2004 biex tippermetti li tiġi stabbilita l-medja elettronika privata qabel l-
         elezzjonijiet lokali.

4.       L-organizzazzjoni ta' l-elezzjonijiet lokali u partlamentari skond l-arranġamenti elettorali
         emendati.

5.       It-tkomplija tad-deċentralizzazzjoni.

1
        Dikjarazzjoni OAU/UA dwar il-Prinċipji li Jirregolaw l-Elezzjonijiet Demokratiċi fl-Afrika,
        Dikjarazzjoni AHG 1 (XXXVIII).
 ---pagebreak--- 12.12.2008       MT                Il-Ġurnal Uffiċjali ta’ l-Unjoni Ewropea                            129

6.       It-tkomplija tal-miżuri għat-tisħiħ tal-ġestjoni makroekonomika u r-riformi settorjali.

Wara l-konsultazzjonijiet, u fid-dawl ta' l-impenji mogħtija s'issa u l-miżuri li għad iridu jiġu
implimentati, ġie deċiż li ser jiġu adottati l-miżuri xierqa li ġejjin taħt l-Artikolu 96(2)(c) tal-Ftehim
ta' Kotonu.

1.       Il-kooperazzjoni ffinanzjata mill-bilanċi li ma ntefqux tas-sitt, is-seba' u t-tmien Fond
         Ewropew ta' l-Iżvilupp ser tkompli għall-implimentazzjoni ta' l-impenji mogħtija mill-
         Ginea fil-kuntest ta' dawn il-konsultazzjonijiet, partikolarment id-deċentralizzazzjoni, il-
         liberalizzazzjoni tal-medja u l-governanza ekonomika tajba.

2.       Il-kooperazzjoni ffinanzjata mill-Pakkett B tad-disa’ Fond Ewropew ta’ l-Iżvilupp ser
         tkompli wkoll għall-implimentazzjoni tal-programmi li huma direttament immirati għat-
         titjib fil-kondizzjonijiet ta’ l-għixien tas-sezzjonijiet l-aktar żvantaġġużi tal-popolazzjoni
         jew vittmi ta’ kriżijiet subreġjonali.

3.       Il-programmi għat-tisħiħ tas-soċjetà ċivili (inklużi forom mhux organizzati), ir-rispett lejn
         u r-rinfurzar tad-demokrazija, id-drittijiet tal-bniedem u l-governanza tajba u l-emerġenza
         jew il-konsolidazzjoni tal-medja libera jistgħu jiġu wkoll appoġġati.

4.       Il-kontribuzzjonijiet għall-proġetti reġjonali ser jiġu kkunsidrati abbażi ta' każ b'każ.

5.       Ser jitkomplew l-operazzjonijiet umanitarji, il-kooperazzjoni kummerċjali u l-preferenzi
         marbutin mal-kummerċ.

6.       Ser jiġi pprovdut appoġġ għat-tħejjija ta' l-elezzjonijiet, jew mill-bilanċi li ma ntefqux tas-
         sitt, is-seba' u t-tmien Fond Ewropew ta' l-Iżvilupp jew mill-Pakkett B tad-disa' Fond
         Ewropew ta' l-Iżvilupp ladarba jiġu stabbiliti l-arranġamenti elettorali li jiggarantixxu
         proċess elettorali trasparenti u demokratiku bbażat fuq id-Dikjarazzjoni tal-Prinċipji li
         Jirregolaw l-Elezzjonijiet Demokratiċi fl-Afrika.
 ---pagebreak--- 130              MT                 Il-Ġurnal Uffiċjali ta’ l-Unjoni Ewropea                     12.12.2008

7.       Il-Pakkett A tad-disa' EDF, tnaqqas b'EUR 65 miljun skond id-deċiżjoni meħuda mill-
         Kummissjoni Ewropea fil-kuntest tar-reviżjonijiet ta' nofs it-terminu. L-Istrateġija ta'
         Kooperazzjoni u l-Programm Nazzjonali Indikattiv ser jiġu ffinalizzati meta jitqiesu s-
         sitwazzjoni fil-pajjiż u dawn il-perspettivi finanzjarji ġodda. Dawn id-dokumenti ser jiġu
         ffirmati u implimentati ladarba jiġi nnotat progress suffiċjenti fl-implimentazzjoni ta' l-
         impenji mogħtija mill-Ginea, partikolarment fir-rigward tat-tħejjija u ż-żamma ta'
         elezzjonijiet lokali u parlamentari liberi u trasparenti. L-Unjoni Ewropea ser tibbaża l-
         valutazzjoni tagħha fuq il-kriterji li ġejjin partikolarment:

         (a)   jekk inżammux elezzjonijiet lokali liberi u trasparenti u bdewx il-mandat l-eżekuttivi
               ta' awtorità lokali eletti;

         (b)   jekk ġewx stabbiliti l-arranġamenti elettorali u l-ħtiġiet operattivi għall-elezzjonijiet
               parlamentari (inkluża d-data ta' l-elezzjonijiet), abbażi tad-Dikjarazzjoni tal-Prinċipji
               li Jirregolaw l-Elezzjonijiet Demokratiċi fl-Afrika fil-qafas ta' djalogu politiku mal-
               forzi ta' l-oppożizzjoni.

Iridu jiġu mwettqa reviżjonijiet regolari mill-Presidenza ta' l-Unjoni Ewropea u l-Kummissjoni
Ewropea, bl-ewwel waħda għandha ssir fi żmien is-sitt xhur li ġejjin.

L-Unjoni Ewropea ser tkompli bil-monitoraġġ mill-qrib tas-sitwazzjoni fil-Ginea għal perijodu ta'
36 xahar. Ser jitwettaq djalogu politiku msaħħaħ fil-qafas ta' l-Artikolu 8 tal-Ftehim ta' Kotonu mal-
gvern tiegħek bil-ħsieb li jiġu kkonsolidati d-demokrazija u l-istat tad-dritt partikolarment permezz
taż-żamma ta' elezzjonijiet parlamentari kif ukoll tar-rispett lejn id-drittijiet tal-bniedem u l-
libertajiet fundamentali.
 ---pagebreak--- 12.12.2008       MT                Il-Ġurnal Uffiċjali ta’ l-Unjoni Ewropea                    131

L-Unjoni Ewropea tirriserva d-dritt li temenda l-miżuri xierqa jekk l-impenji mogħtija mill-
awtoritajiet tal-Ginea jiżdiedu fil-pass jew, alternattivament, jitkissru.

Għandi l-unur li nkun, dejjem tiegħek,

               Għall-Kunsill                                    Għall-Kummissjoni

                                           ________________